**МОНГОЛ УЛСЫН ИХ ХУРЛЫН 2021 ОНЫ ХАВРЫН ЭЭЛЖИТ ЧУУЛГАНЫ**

**04 ДҮГЭЭР САРЫН 23-НЫ ӨДӨР /БААСАН ГАРАГ/-ИЙН**

 **НЭГДСЭН ХУРАЛДААНЫ ТЭМДЭГЛЭЛИЙН ТОВЬЁГ**

|  |  |  |
| --- | --- | --- |
| № | Баримтын агуулга  | Хуудасны дугаар |
|  1. | Хуралдааны товч тэмдэглэл: | 1-6 |
| 2. | Хуралдаан дэлгэрэнгүй тэмдэглэл: | 7-30 |
| ***Нэмэгдсэн өртгийн албан татвараас чөлөөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***анхны хэлэлцүүлэг****/* | 7-16 |
| ***Гаалийн албан татварыг хөнгөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***анхны хэлэлцүүлэг****/* | 16-22 |
| ***Нэмэгдсэн өртгийн албан татвараас чөлөөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***эцсийн хэлэлцүүлэг****/* | 22-25 |
| ***Гаалийн албан татварыг хөнгөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***эцсийн хэлэлцүүлэг****/* | 25-30 |

***Монгол Улсын Их Хурлын 2021 оны хаврын ээлжит чуулганы***

***4 дүгээр сарын 23-ны өдөр /Баасан гараг/-ийн***

***нэгдсэн хуралдааны товч тэмдэглэл***

 Улсын Их Хурлын дэд дарга Т.Аюурсайхан ирц, хэлэлцэх асуудлын дарааллыг танилцуулж, хуралдааныг даргалав.

*Коронавируст халдвар /КОВИД-19/-ын цар тахлын нөхцөл байдалтай холбогдуулан Засгийн газраас Гамшгаас хамгаалах тухай хуулийн дагуу бүх нийтийн бэлэн байдлын зэрэгт шилжүүлсэн тул Монгол Улсын Их Хурлын чуулганы хуралдааны дэгийн тухай хуулийн 6 дугаар зүйлд зааснаар Улсын Их Хурлын чуулганы нэгдсэн хуралдааныг цахим хэлбэрт шилжүүлж, Улсын Их Хурлын дэд дарга Т.Аюурсайхан, С.Одонтуяа, Улсын Их Хурлын гишүүн, Улсын Их Хурал дахь Монгол Ардын намын бүлгийн дарга Д.Тогтохсүрэн, Улсын Их Хурлын гишүүн, Улсын Их Хурал дахь Ардчилсан намын бүлгийн дарга Д.Ганбат, Байгаль орчин, хүнс, хөдөө аж ахуйн байнгын хорооны дарга Х.Болорчулуун, Төсвийн байнгын хорооны дарга Ч.Хүрэлбаатар, Улсын Их Хурлын гишүүн Ц.Туваан нар “Их хуралдай” танхимаас, бусад гишүүд MyParliament программ болон цахим хуралдааны программыг ашиглан чуулганы нэгдсэн хуралдаанд цахимаар оролцов.*

*Хуралдаанд ирвэл зохих 75 гишүүнээс 40 гишүүн цахим хуралдааны программын ирцэд бүртгүүлж, 53.3 хувийн ирцтэйгээр хуралдаан 10 цаг 07 минутад Төрийн ордны “Их хуралдай” танхимд эхлэв.*

*Чөлөөтэй: Г.Занданшатар, Л.Оюун-Эрдэнэ, Ц.Сэргэлэн;*

*Эмнэлгийн чөлөөтэй: Б.Пүрэвдорж, Н.Учрал;*

*Хоцорсон: Б.Бейсен-1 цаг 30 минут, Г.Ганболд-1 цаг 20 минут, Ж.Мөнхбат-2 цаг, Б.Саранчимэг-1 цаг, Д.Цогтбаатар-1 цаг, Ж.Эрдэнэбат-2 цаг.*

***Нэг.Нэмэгдсэн өртгийн албан татвараас чөлөөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун нар “Их хуралдай” танхимаас, Хүнс, хөдөө аж ахуй, хөнгөн үйлдвэрийн яамны Хуулийн хэлтсийн дарга Э.Цолмонжаргал, Бодлого, төлөвлөлтийн газрын мэргэжилтэн Ц.Амгалан нар цахимаар оролцов.

 Хуралдаанд Улсын Их Хурлын Ерөнхий нарийн бичгийн дарга Л.Өлзийсайхан, Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Төслийг анхны хэлэлцүүлэгт бэлтгэсэн талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн С.Одонтуяа “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Ц.Туваан, Г.Мөнхцэцэг, Н.Алтанхуяг нарын тавьсан асуултад Төсвийн байнгын хорооны дарга Ч.Хүрэлбаатар, Хүнс, хөдөө аж ахуй, хөнгөн үйлдвэрийн сайд З.Мэндсайхан нар хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Нэмэгдсэн өртгийн албан татвараас чөлөөлөх тухай хуулийн төслийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Төсвийн байнгын хорооны дэмжсэн санал:**

 **Т.Аюурсайхан: 1.Улсын Их Хурлын гишүүн Ж.Батжаргалын гаргасан, Төслийн 1 дүгээр зүйлийн “усалгааны” гэсний дараа “хүлэмжийн” гэж нэмэх гэсэн саналыг дэмжье гэсэн санал хураалт явуулъя.**

 **Зөвшөөрсөн: 37**

 **Татгалзсан: 17**

 **Бүгд: 54**

 **68.5 хувийн саналаар дэмжигдлээ.**

 **2.Улсын Их Хурлын гишүүн Ч.Хүрэлбаатарын гаргасан, Төслийн 3 дугаар зүйлийн “батлагдсан өдрөөс” гэснийг хасах гэсэн саналыг дэмжье гэсэн санал хураалт явуулъя.**

 **Зөвшөөрсөн: 36**

 **Татгалзсан: 18**

 **Бүгд: 54**

 **66.7 хувийн саналаар дэмжигдлээ.**

**Хоёр.Төсвийн байнгын хорооны дэмжээгүй санал:**

Улсын Их Хурлын гишүүн Д.Өнөрболор, Т.Энхтүвшин, Ж.Бат-Эрдэнэ, Т.Аубакир, Ж.Ганбаатар нар үг хэлэв.

**Т.Аюурсайхан: Улсын Их Хурлын гишүүн Ж.Батжаргалын гаргасан, Төслийн 3 дугаар зүйлийн “2022 оны 01 дүгээр сарын 01-ний өдөр хүртэл” гэснийг “2025 оны 01 дүгээр сарын 01-ний өдөр хүртэл” гэж өөрчлөх гэсэн Байнгын хорооны дэмжээгүй саналыг дэмжье гэсэн санал хураалт явуулъя.**

 **Зөвшөөрсөн: 19**

 **Татгалзсан: 35**

 **Бүгд: 54**

 **35.2 хувийн Байнгын хорооны санал дэмжигдсэнгүй.**

**Зарчмын зөрүүтэй саналын томьёоллоор санал хурааж дуусав.**

Нэмэгдсэн өртгийн албан татвараас чөлөөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 10 цаг 45 минутад хэлэлцэж дуусав.*

***Хоёр.Гаалийн албан татварыг хөнгөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***анхны хэлэлцүүлэг****/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого, төлөвлөлтийн газрын дарга Ц.Болорчулуун нар “Их хуралдай” танхимаас, Хүнс, хөдөө аж ахуй, хөнгөн үйлдвэрийн яамны Хуулийн хэлтсийн дарга Э.Цолмонжаргал, Бодлого, төлөвлөлтийн газрын мэргэжилтэн Ц.Амгалан нар цахимаар оролцов.

 Хуралдаанд Улсын Их Хурлын Ерөнхий нарийн бичгийн дарга Л.Өлзийсайхан, Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Төслийг анхны хэлэлцүүлэгт бэлтгэсэн талаар Төсвийн байнгын хорооноос гаргасан санал, дүгнэлтийг Улсын Их Хурлын гишүүн С.Одонтуяа “Их хуралдай” танхимаас танилцуулав.

Байнгын хорооны санал, дүгнэлттэй холбогдуулан Улсын Их Хурлын гишүүн Г.Дамдинням, Ж.Ганбаатар, Ц.Даваасүрэн, Н.Энхболд нарын тавьсан асуултад Төсвийн байнгын хорооны дарга Ч.Хүрэлбаатар, Хүнс, хөдөө аж ахуй, хөнгөн үйлдвэрийн сайд З.Мэндсайхан нар хариулж, тайлбар хийв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Гаалийн албан татварыг хөнгөлөх тухай хуулийн төслийн талаар Улсын Их Хурлын гишүүдээс гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Нэг.Төсвийн байнгын хорооны дэмжсэн санал:**

 **Т.Аюурсайхан: 1.Улсын Их Хурлын гишүүн Ж.Батжаргалын гаргасан, Төслийн 1 дүгээр зүйл болон 3 дугаар зүйлийн “усалгааны” гэсний дараа “хүлэмжийн” гэж тус тус нэмэх гэсэн саналыг дэмжье гэсэн санал хураалт явуулъя.**

 **Зөвшөөрсөн: 33**

 **Татгалзсан: 25**

 **Бүгд: 58**

**56.9 хувийн саналаар дэмжигдлээ.**

**2.Улсын Их Хурлын гишүүн Ч.Хүрэлбаатарын гаргасан, Төслийн 4 дүгээр зүйлийн “батлагдсан өдрөөс” гэснийг хасах гэсэн саналыг дэмжье гэсэн санал хураалт явуулъя.**

**Зөвшөөрсөн: 36**

 **Татгалзсан: 22**

 **Бүгд: 58**

 **62.1 хувийн саналаар дэмжигдлээ.**

**Зарчмын зөрүүтэй саналын томьёоллоор санал хурааж дуусав.**

Гаалийн албан татварыг хөнгөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлэв.

*Уг асуудлыг 11 цаг 09 минутад хэлэлцэж дуусав.*

*Улсын Их Хурлын чуулганы нэгдсэн хуралдаан Төсвийн байнгын хороо хуралдах болсонтой холбогдуулан 11 цаг 10 минутаас түр завсарлаж, 11 цаг 40 минутаас үргэлжлэв.*

***Гурав.Нэмэгдсэн өртгийн албан татвараас чөлөөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого төлөвлөлтийн газрын дарга Ц.Болорчулуун нар “Их хуралдай” танхимаас, Хүнс, хөдөө аж ахуй, хөнгөн үйлдвэрийн яамны Хуулийн хэлтсийн дарга Э.Цолмонжаргал, Бодлого төлөвлөлтийн газрын мэргэжилтэн Ц.Амгалан нар цахимаар оролцов.

 Хуралдаанд Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Төслийг эцсийн хэлэлцүүлэгт бэлтгэсэн тухай Төсвийн байнгын хорооноос гаргасан танилцуулгыг Улсын Их Хурлын гишүүн С.Одонтуяа “Их хуралдай” танхимаас танилцуулав.

Байнгын хорооны танилцуулгатай холбогдуулан Улсын Их Хурлын гишүүн Х.Болорчулуун, С.Чинзориг, Ц.Туваан нар үг хэлэв.

*Монгол Улсын Их Хурлын чуулганы хуралдааны дэгийн тухай хуулийн 7 дугаар зүйлийн 7.12-т заасны дагуу Нэмэгдсэн өртгийн албан татвараас чөлөөлөх тухай хуулийн төслийн талаар Байнгын хорооноос гаргасан зарчмын зөрүүтэй саналын томьёоллоор санал хураалтыг MyParliament программыг ашиглан цахим хэлбэрээр явуулав.*

**Т.Аюурсайхан:** Төслийн 3 дугаарзүйлд тусгагдсан хууль хэрэгжих хугацааг “2022 оны 01 дүгээр сарын 01 хүртэл” гэснийг хэвээр үлдээх **гэсэн саналыг дэмжье гэсэн санал хураалт явуулъя.**

**Зөвшөөрсөн: 23**

 **Татгалзсан: 41**

 **Бүгд: 64**

 **35.9 хувийн саналаар дэмжигдсэнгүй.**

Нэмэгдсэн өртгийн албан татвараас чөлөөлөх тухай хуулийн төслийг эцэслэн батлуулах бэлтгэл хангуулахаар Төсвийн байнгын хороонд шилжүүлэв.

*Уг асуудлыг 11 цаг 58 минутад хэлэлцэж дуусав.*

***Дөрөв.Гаалийн албан татварыг хөнгөлөх тухай хуулийн төсөл*** */Засгийн газар 2021.04.16-ны өдөр өргөн мэдүүлсэн,* ***эцсийн хэлэлцүүлэг****/*

Хэлэлцэж буй асуудалтай холбогдуулан Хүнс, хөдөө аж ахуй, хөнгөн үйлдвэрийн сайд З.Мэндсайхан, Хүнс, хөдөө аж ахуй, хөнгөн үйлдвэрийн яамны Бодлого төлөвлөлтийн газрын дарга Ц.Болорчулуун нар “Их хуралдай” танхимаас, Хүнс, хөдөө аж ахуй, хөнгөн үйлдвэрийн яамны Хуулийн хэлтсийн дарга Э.Цолмонжаргал, Бодлого төлөвлөлтийн газрын мэргэжилтэн Ц.Амгалан нар цахимаар оролцов.

 Хуралдаанд Улсын Их Хурлын Ерөнхий нарийн бичгийн дарга Л.Өлзийсайхан, Улсын Их Хурлын Тамгын газрын Хууль, эрх зүйн газрын дарга Э.Түвшинжаргал, мөн газрын Байнгын хорооны асуудал хариуцсан хэлтсийн даргын албан үүргийг түр орлон гүйцэтгэгч Ц.Батбаатар нар байлцав.

Хуулийн төслийг эцсийн хэлэлцүүлэгт бэлтгэсэн тухай Төсвийн байнгын хорооноос гаргасан танилцуулгыг Улсын Их Хурлын гишүүн С.Одонтуяа “Их хуралдай” танхимаас танилцуулав.

Байнгын хорооны танилцуулгатай холбогдуулан Улсын Их Хурлын гишүүн Ц.Туваан, Н.Алтанхуяг, Ж.Бат-Эрдэнэ, Б.Жавхлан, Х.Болорчулуун нарын тавьсан асуултад Төсвийн байнгын хорооны дарга Ч.Хүрэлбаатар хариулж, тайлбар хийв.

Гаалийн албан татварыг хөнгөлөх тухай хуулийн төслийг эцэслэн батлуулах бэлтгэл хангуулахаар Төсвийн байнгын хороонд шилжүүлэв.

*Уг асуудлыг 12 цаг 03 минутад хэлэлцэж дуусав.*

***Тав.Хуулийн төслийг эцэслэн батлах***

*Монгол Улсын Их Хурлын чуулганы хуралдааны дэгийн тухай хуулийн 44 дүгээр зүйлийн 44.2-т “Нэгдсэн хуралдаанд хуулийн төслийг эцэслэн батлах санал хураалт явуулах бөгөөд Улсын Их Хурлын нийт гишүүдийн олонх дэмжсэн бол хууль эцэслэн баталсанд тооцно.” гэж заасны дагуу санал хураалтыг MyParliament программыг ашиглан цахим хэлбэрээр явуулав.*

**Т.Аюурсайхан:** 1.Нэмэгдсэн өртгийн албан татвараас чөлөөлөх тухай хуулийн төслийг эцэслэн батлах санал хураалт явуулъя.

 **Зөвшөөрсөн: 37**

 **Татгалзсан: 30**

 **Бүгд: 67**

**55.2 хувь буюу нийт гишүүдийн олонхын саналаар дэмжигдсэнгүй.**

**Улсын Их Хурлын дэд дарга Т.Аюурсайхан Улсын Их Хурлын зарим гишүүдийн “дэмжсэн” санал техникийн саатлын улмаас “эсрэг” гарсан тул дээрх санал хураалтыг хүчингүй болгож дахин санал хураалт явуулах горимын санал гаргав.**

**Т.Аюурсайхан: Горимын саналыг дэмжье гэсэн санал хураалт явуулъя.**

**Зөвшөөрсөн: 40**

 **Татгалзсан: 27**

 **Бүгд: 67**

**59.7 хувийн саналаар горимын санал дэмжигдлээ.**

**Т.Аюурсайхан:** Горимын санал дэмжигдсэн тул Нэмэгдсэн өртгийн албан татвараас чөлөөлөх тухай хуулийн төслийг эцэслэн батлах санал хураалтыг дахин явуулъя.

**Зөвшөөрсөн: 39**

 **Татгалзсан: 28**

 **Бүгд: 67**

 **58.2 хувь буюу нийт гишүүдийн олохын саналаар хууль батлагдлаа.**

**2.**Гаалийн албан татварыг хөнгөлөх тухай хуулийн төслийг эцэслэн батлах санал хураалт явуулъя.

 **Зөвшөөрсөн: 40**

 **Татгалзсан: 27**

 **Бүгд: 67**

**59.7 хувь буюу нийт гишүүдийн олонхын саналаар хууль батлагдлаа.**

Улсын Их Хурлын дэд дарга Т.Аюурсайхан Нэмэгдсэн өртгийн албан татвараас чөлөөлөх тухай, Гаалийн албан татварыг хөнгөлөх тухай хуулиудынэцсийн найруулгыг танилцуулав. Улсын Их Хурлын гишүүдээс эцсийн найруулгатай холбогдуулан асуулт, санал гараагүй болно. Улсын Их Хурлын гишүүд хуулиудын эцсийн найруулгатай танилцлаа./12:15/

Чуулганы нэгдсэн хуралдааны зохион байгуулалтыг Улсын Их Хурлын Тамгын газрын Хууль, эрх зүйн газрын Хуралдаан зохион байгуулах хэлтсийн дарга Г.Агар-Эрдэнэ, мөн хэлтсийн шинжээч М.Номиндулам, Байнгын хорооны асуудал хариуцсан хэлтсийн референт Б.Баярсайхан, Эрх зүйн дүн шинжилгээний хэлтсийн Кодификаци, редакцийн албаны референт Б.Хангай болон техник хангамжийн зохион байгуулалтыг Мэдээллийн технологийн хэлтсийн дарга Ж.Элбэгзаяа, мөн хэлтсийн ахлах референт Ч.Тунгалаг нар хариуцан ажиллав.

*Хуралдаан 1 цаг 43 минут үргэлжилж, 75 гишүүнээс 70 гишүүн хүрэлцэн ирж, 93.3 хувийн ирцтэйгээр 12 цаг 20 минутад өндөрлөв.*

**Тэмдэглэлтэй танилцсан:**

ЕРӨНХИЙ НАРИЙН

БИЧГИЙН ДАРГА Л.ӨЛЗИЙСАЙХАН

      **Тэмдэглэл хөтөлсөн:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ ШИНЖЭЭЧ Э.СУВД-ЭРДЭНЭ

**МОНГОЛ УЛСЫН ИХ ХУРЛЫН ХАВРЫН ЭЭЛЖИТ ЧУУЛГАНЫ 2021 ОНЫ 04 ДҮГЭЭР САРЫН 23-НЫ ӨДРИЙН ЧУУЛГАНЫ НЭГДСЭН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

 **Т.Аюурсайхан:** За Улсын Их Хурлын гишүүдийн амгаланг айлтгая.

Дэлхийн эрүүл мэндийн байгууллага, Засгийн газар, Улсын онцгой комисс, мэргэжлийн байгууллагаас ковид 19 цар тахлын онцгой нөхцөл байдалтай холбогдуулан гаргасан зөвлөмж, шийдвэр болон онцгой нөхцөлд хэрэглэх хуралдааны дэгдийн тухай хуульд заасны дагуу Улсын Их Хурлын гишүүд цахим хуралдааны программыг ашиглан ирцээ бүрдүүлж нэгдсэн хуралдаанд цахимаар оролцож байна аа.

Гишүүдийн ирц 53.3 хувьтай болсон байна. Улсын Их Хурлын 2021 оны хаврын ээлжит чуулганы 4 дүгээр сарын 23-ны өдрийн нэгдсэн хуралдаан нээснийг мэдэгдье ээ. Чуулганы нэгдсэн хуралдаанаар хэлэлцэх асуудлыг танилцуулъя.

 Нэг.Нэмэгдсэн өртгийн албан татвараас чөлөөлөх тухай хуулийн төсөл /анхны хэлэлцүүлэг/;

Хоёр.Гаалийн албан татварыг хөнгөлөх тухай хуулийн төслийн /анхны хэлэлцүүлэг/;

Гурав.Нэмэгдсэн өртгийн албан татвараас чөлөөлөх тухай хуулийн төсөл /эцсийн хэлэлцүүлэг/;

Дөрөв.Гаалийн албан татварыг хөнгөлөх тухай хуулийн төслийн /эцсийн хэлэлцүүлэг/ хийнэ. За өнөөдөр бол Төсвийн байнгын хорооны хуралдаан хуралдаж эдгээр хуулиудын бас эцсийн хэлэлцүүлгийг хийх дараалалтай байгаа.

За хэлэлцэх асуудалдаа оръё. Тодруулга гэж байхгүй. За өчигдөр хэлэлцэх асуудал дээр Одонтуяа гишүүнээс санал гаргасан байгаа. Засгийн газрын мэдээллийг энэ долоо хоногт сонсъё гээд. Өчигдөр Улсын Их Хурлын Тамгын газраас Засгийн газрын хэрэг эрхлэх газар руу албан тоот илгээсэн байгаа. Ингээд албан тоотын бас хариу ирсэн байгаа. Улсын Их Хурал дээр танд албан тоотыг уншаад танилцуулчихъя.

Цар тахлын нөхцөл байдлын талаар Улсын Их Хуралд мэдээлэл хийх тухай Улсын Их Хурлын Тамгын газраас албан тоотыг 2021 оны 4 дүгээр сарын 22-ны өдөр 15 цаг 10 минутаас хүлээн авч танилцлаа. Цар тахлын нөхцөл байдлын талаарх мэдээллийг Улсын онцгой комисс өдөр бүр, тогтсон цагт олон нийтэд хүргэж, Засгийн газар 7 хоног бүр ээлжит хуралдаанаар авч хэлэлцэж шаардагдах шийдвэрүүдийг гарган хэрэгжүүлж байгаа бөгөөд саяхан Улсын Их Хуралд холбогдох сайд нар мэдээлэл хийсэн.

Иймд цар тахлын асуудлаар дараагийн 7 хоногт мэдээлэл өгөх саналтай байна. гэсэн ийм албан тоотыг ирүүлсэн байгаа. Тэгээд ирэх 7 хоногт, өнөөдөр даргын зөвлөл дээрээ шийдээд ирэх 7 хоногийн чуулганы нэгдсэн хуралдаанаар хэлэлцэхээр төлөвлөж байна. Ингээд холбогдох сайд нар, Засгийн газраас мэдээлэл бэлтгэл хангаж ажиллаж байгаа гэдгийг танд дуулгая.

**За ингээд хэлэлцэх асуудалд оръё. Нэмэгдсэн өртгийн албан татвараас чөлөөлөх тухай хуулийн төслийн анхны хэлэлцүүлгийг явуулна**. Төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлтийг уншиж танилцуулна. Өнөөдөр хэлэлцэх асуудлаа танилцуулсан байгаа гишүүдээ. Өнөөдөр Нэмэгдсэн өртгийн албан татвараас чөлөөлөх тухай хуулийн төсөл болон Гаалийн албан татварыг хөнгөлөх тухай хуулийн төсөл болон энэ 2 хуулийг эцэслэн батлах санал хураалтыг бас явуулна. Улсын Их Хурлын нийт гишүүдийн олонх буюу 39-өөс доошгүй гишүүдийн саналаар батлагдана. Тийм учраас санал хураалтдаа идэвхтэй оролцохыг хүсье. Төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлтийг Улсын Их Хурлын гишүүн Жигжидийн Батжаргал танилцуулна. Батжаргал гишүүнд микрофон өгье. За Салдангийн Одонтуяа гишүүнийг индэрт урьж байна.

**С.Одонтуяа:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 4 дүгээр сарын 16-ны өдөр Улсын Их хуралд өргөн мэдүүлсэн Нэмэгдсэн өртгийн албан татвараас чөлөөлөх тухай хуулийн төслийн хэлэлцэх эсэх асуудлыг Улсын Их Хурлын чуулганы 2021 оны 4 дүгээр сарын 22-ны өдрийн хуралдаанаараа хэлэлцэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төсвийн байнгын хороо 2021 оны 4 дүгээр сарын 23-ны өдрийн хуралдаанаараа хуулийн төслийн анхны хэлэлцүүлгийг Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасныг баримтлан хуулийн төслийг зүйл бүрээр нь хэлэлцлээ.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүдээс асуулт асууж, хариулт авсан бөгөөд хүлэмжийн тоног төхөөрөмжийг Нэмэгдсэн өртгийн албан татвараас чөлөөлөх асуудлыг төсөлд нэмж тусгах, хуулийн үйлчилж эхлэх хугацааг Үндсэн хуулийн цэцийн дүгнэлттэй нийцүүлэн ердийн журмаар дагаж мөрдөхөөр санал гаргасныг хуралдаанд оролцсон гишүүдийн олонх дэмжсэн болно.

Улсын Их Хурлын гишүүн Ж.Батжаргал төслийн дагаж мөрдөх хугацааг 2025 оны 1 дүгээр сарын 1-ийг хүртэл сунгах санал гаргасныг хуралдаанд оролцсон гишүүдийн олонх дэмжээгүй болно. Зарчмын зөрүүтэй саналын томьёоллыг бэлтгэн та бүхэнд хүргүүлсэн болно.

 Улсын Их Хурлын эрхэм гишүүдээ,

Нэмэгдсэн өртгийн албан татвараас чөлөөлөх тухай хуулийн төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

**Т.Аюурсайхан**: За баярлалаа. За ажлын хэсгийн гишүүдийг танилцуулъя. Загджавын Мэндсайхан Хүнс, хөдөө аж ахуй, хөнгөн үйлдвэрийн сайд, Цэндгомбын Болорчулуун мөн яамны Бодлого,төлөвлөлтийн газрын дарга, Ванягийн Үнэнбат мөн яамны Газар тариалангийн бодлогын хэрэгжилтийн зохицуулах газрын дарга, цахимаар ажлын хэсгээс Цолмонжаргал, Амгалан нар Хүнс, хөдөө аж ахуй, хөнгөн үйлдвэрийн яамнаас оролцож байна. За Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүд байвал нэр өгье. За нэр авъя. За танхимд Туваан гишүүнээр тасалсан. За цахимаар нэр өгөөрэй. Цэвэгдоржийн Туваан гишүүн микрофон өгье.

**Ц.Туваан:** За энэ цаг хугацаатай уралдаж байгаа энэ асуудал зөв. Энэ жил газар тариалангийн бүс нутаг ер нь Монгол орон даяар хөрсний суурь чийг сайтай, дээрээс нь энэ хавар бас тэнгэр бас хураа хайрлаж, шар тос хайрласан, олон сайхан чийгийг өгч байна. Тэгэхээр энэ жилийн тариалалт өмнөх хугацаанаасаа жоохон өмнө, за дээрээс нь нэлээн ая тухтай, ялангуяа хөрс талаасаа хөрсний чийг талаасаа ая тухтай үед хийгдэх нь гэж ингэж ойлгож байгаа.

Тэгэхээр энэнтэй уралдаад Улсын Их Хурал гааль, нөат-ын татвараас чөлөөлөх, ялангуяа энэ газар, тариалангийн салбарын энэ тоног төхөөрөмж, за цаашлаад хэлэх юм бол хүн амын хүнсний хангамжтай холбоотой асуудлуудыг яаралтай хэлэлцэж байгааг бол дэмжиж байна. Тэгэхээр энэ дээр Байнгын хорооныхон хэлэлцсэн юм байна. Тэгээд энэ дээр тэр хүлэмж гээд хүлэмжийн тоног төхөөрөмжүүд орсон байна. За энийг яг суулгаж оруулсан уу? гэдгийг бас тодруулж асууя.

За дээрээс нь энэ манайх нэг ийм бодлого гаргахаараа тийм богино хугацаанд нэг удаагийн гал унтраах байдлаар ингээд хандаад байх юм. Энэ салбар чинь өөрөө маш том салбар, дээрээс нь энэ явуулж байгаа бодлого чинь нэг удаагийнх биш баймаар байна. Жоохон урт хугацаанд тэр 2025 он гэдгийг болж өгвөл бүр 2028 он гэдгээр ингээд аваад явчих урт хугацаандаа энэ бодлогыг явуулах хэрэгтэй байгаа юм. Тэгэхээр энэ дээр сая би бас юу сонслоо тэр 2025 он хүртэл дэмжигдээгүй гэж.

Тэгэхээр энийг манайхан Их Хурлын гишүүд ойлгоод энэ асуудлыг нь дэмжээд өгчхөөч ээ. Өмнө нь авч байсан арга хэмжээнүүдийн чинь үр дүн бол аягүй сайн гардаг шүү дээ. Тэгэхээр энэ асуудал дээр анхаарлаа.../минут дуусав./

**Т.Аюурсайхан:** Төсвийн байнгын хорооны дарга Чимэдийн Хүрэлбаатар хариулъя.

**Ч.Хүрэлбаатар:** За Туваан гишүүний асуултад хариулъя. Хоёр асуулт байгаа. Эхнийх нь тэр хүлэмжийн тоног төхөөрөмж гэдгийг нэмсэн үү гээд. За энэ дээр бол Батжаргал гишүүн санал гаргасан. Ингээд нэмэгдсэн. За энэ асуудлыг хэлэлцэж байх үед бол Хүнс, хөдөө аж ахуй, хөнгөн үйлдвэрийн сайд нөгөө кодоороо зохицуулаад явчих боломжтой гэж зүйл ярьсан. Гэхдээ яг энэ хуульдаа нэрээр нь зааж өгөөд явах нь бол илүү онох юм байна гэж үзээд Байнгын хорооны гишүүд болоод дэмжсэн.

За хоёрдугаарт нь тэр хуулийн хэрэгжих хугацааг 2025 оны 1 сарын 1 хүртэл сунгая гэдэг саналыг бол Батжаргал гишүүн мөн гаргасан. Гэхдээ энэ дээр бид нар бас бодмоор юм байгаа юм. Монгол Улс бол олон жил энэ хөдөө аж ахуйн чиглэлийн тоног төхөөрөмж, за бас тэр химийн бодис, бордоог бол татварыг нь хөнгөлж, чөлөөлж ирсэн юм. Энэ бол бусад орны үйлдвэрлэгчдийг дэмжээд Монголд зөвхөн худалдааг дэмжээд байгаа юм. Гэтэл хөдөө аж ахуйн энэ салбар бол өөрөө жижиг дунд үйлдвэрлэл хөгжих бүрэн боломжтой салбар. Ажлын байрыг ихээр бий болгох боломжтой салбар. Тэгэхээр энэ дээр үгүй ядахдаа тэр тоног төхөөрөмжүүдийг нь үйлдвэрлэдэггүй юм гэхэд энд тэнд нь оруулж ирээд угсраад гаргадаг. За бас төрөл бүрийн бодис, химийн бордоог Монголд бас үйлдвэрлэдэг болгох чиглэлээр бид нар цаашдаа бодлогоо гаргаж явах ёстой. Дэлхийн Улс орнууд хоорондоо ийм төрлийн татвараа нэмэх чиглэлээр бүр дэлхийн худалдааны дайнтай хүртэл тулж байна шүү дээ. Тэгэхээр бид нар зөвхөн худалдааг дэмжих чиглэлээр ийм бодлого явуулаад байх нь бол буруу юм гэж үзээд энэ хуулийн үйлчлэлийг зөвхөн 1 жилээр байхаар хийх нь зөв болов уу гэсэн ийм санал бол Батжаргал гишүүний саналын үеэр яригдсан. Ингээд Байнгын хорооны гишүүд дэмжсэн. Ер нь цаашдаа бид нар бас энэ улс оронд зөвхөн худалдааг дэмжиж байгаа.../минут дуусав./

**Т.Аюурсайхан:** За Туваан гишүүнд нэг минут өгье.

**Ц.Туваан:** Газар тариалангийн тоног төхөөрөмжийг бага оврынх нь бол яах вэ? Бас энд тэндээс Хятадаас эрээнээр дамжаад ороод ирдэг байх. Дунд болон том оврынхон за дээрээс нь Монголд үйлдвэрлэх боломжгүй ийм үйлдвэрүүд дэлхийн хөгжилтэй орнууд ч гэсэн нэг нэгнээсээ өндөр хүчин чадалтай техник, тоног төхөөрөмж импортолдог. Тэгэхээр одоохондоо нэг ийм шилжилтийн завсрын хугацаанд явж байгаа учраас энийг ингээд нэг жилээр бичдэг 2022 оны 1 сарын 1 хүртэл л явчихна. Тэгэхээр энэ өөрөө үр дүн багатай болчих юм гэж ингэж бодож байгаа Байнгын хороон даргаа. Тэгэхээр ядахдаа энийг 3 жил ч гэдэг юм уу, ингээд тавиад явбал үр дүн гарах байх. Энэ жил орж ирэх ч юм уу, үгүй ч юм уу байж байгаад 2022 оны 1 сарын 1-нд бид нарын баталж өгсөн юм чинь үр дүнд хүрэхгүй байх магадлалтай. Ирэх жил манайд санхүүгийн жил хэзээ эхэлдэг билээ. Ингээд ирэх жилийн төлөвлөөд оруулж ирж байгаа.../минут дуусав./

**Т.Аюурсайхан:** Одоо Улсын Их Хурлын гишүүн Гомпилдоогийн Мөнхцэцэг асуулт асууна.

**Г.Мөнхцэцэг:** За та бүхний өглөөний амгаланг айлтгая. Энийг дэмжиж байгаа. Ер нь бол эхнээсээ бас дэмжсээр ирсэн. Өмнөх жилүүд ч бас ингээд л явж л байсан. Тэгээд өчигдрөөс хойш миний асуугаад, яриад байгаа зүйл бол ер нь хүртээмжийнхээ талыг илүү их бодолцож би энэ үйл ажиллагаагаа явуулах нь чухал байна. Хүлэмжийг нэмж байгаа асуудлыг зөв зүйтэй гэж энэ саналыг оруулъя гэж бодож байсан.

Тэгэхээр зөвхөн газар тариалангийн бүс нутгуудад энэ тариалалт хийх тухайд асуудал бас биш юм. Хувийн нөхцөл байдал тал хээрийн нөхцөл байдалд хүлэмжээр үйл ажиллагаагаа явуулдаг, хүлэмжээр ногоо цагаагаа тарьдаг ийм аж ахуй, хувь хүмүүс маш их нэмэгдэж байгаа. Ийм учраас энэ хүлэмж гэдэг зүйлийг нэмэх нь зүйтэй байсан гэсэн ийм саналыг би хэлж байсан юм. Мөн дээр нь хамгийн гол нь бид жил болгон гаалийн татвараас нь чөлөөлөөд өгдөг, хөнгөлөлт үзүүлээд өгдөг. Хамгийн гол нь бид энэ салбарт тодорхой хэмжээгээр дэвшилтэт ямар нэгэн шинэ технологи, шинэ үзэгдлийг бий болгох нь чухал байгаа гэдгийг манай яамныхан анхаарч ажиллаасай гэдгийг өчигдрөөс хойш би бас нэлээд хэлсэн.

Тэгэхээр ер нь яг судалгаа байна уу? Яг хүлэмжээр гэдэг тал дээр яаманд ирсэн судалгаа байна уу? Тэр тусмаа эмэгтэйчүүдийг дэмжих тал дээр ажлын байрыг нэмэгдүүлэх тал дээр хүлэмж чухал байгаа учраас энэ чиглэлээр ямар судалгаа байна вэ? ямар төлөвлөгөө, төсөв байна вэ? гээд. Би өчигдрөөс хойш яамныхаас асуугаад байсан л даа. Тэгэхээр энэ дээр манай яамныхан тодорхой хариулт өгөөгүй. Тэгэхээр энэ тал дээр хариулт байна уу?

**Т.Аюурсайхан:** За 91 дүгээр микрофон. Мэндсайхан сайд хариулъя.

**З.Мэндсайхан**: За Мөнхцэцэг гишүүний асуултад хариулъя. Хууль батлагдан гарснаараа хүртээмжийн хувьд энэ бүх газар тариалангийн бүс нутагт биш Монгол Улс даяар л хууль маань үйлчлээд явах байх. Эндээс бүгдээрээ газар тариалангийн салбар, мал аж ахуйн салбарт оролцогч нар маань энэ хуулийн хөнгөлөлтөд хамрагдаад явна.

Хүлэмжийн тал дээр бид нар хүлэмжийн төрлийн навчит ургамлын нь ¼ дотоодын зах зээл дээр сайн хангаж байгаа судалгаа байгаа. Ийм учраас бид нар энэ хүлэмжийн тариалалтыг нэмэгдүүлэх чиглэлээр Засгийн газар бодлого гарган ажиллаж байна. За бид Голландын Засгийн газартай энэ асуудлаар хөнгөлөлттэй хэлбэрээр хүлэмжийг Монгол Улсад нутагшуулах, дотоодын хэрэгцээгээ бүрэн хангах чиглэлээр санал солилцоод, ажил хэрэг болоод явж байгаа гэдгийг бол хэлэх нь зөв байх аа.

Ер нь бол шинэ хуулийн энэ үйлчлэл бол газар тариалангийн шинэ тоног төхөөрөмжийг дэмжих энэ чиглэл рүү илүү агуулга нь явж байгаа. Тэгэхээр шинэ тоног төхөөрөмжийг дагаж, шинэ технологи нэвтэрнэ л гэсэн ийм ойлголт байгаа. За баярлалаа.

**Т.Аюурсайхан**: Улсын Их Хурлын гишүүн Норовын Алтанхуяг асуулт асууна.

**Н.Алтанхуяг:** Өчигдөр би уг нь хэлсэн юм. Тэр ургамал хамгааллын бодис гээд байгаа, бордоо гээд байгаа юман дээр чинь ер нь жаахан би эргэлзээд л байгаа юм л даа. Өчигдөр Мэндсайхан сайдын хариулж байгааг сонсоход хойноос нь мөрдөн мөшгөлт хийгээд ямар бордоо, ямар химийн бодис хаана явж байгааг нь тэр чинь үлгэр л дээ. Би амьдрал дээр нь тэрийг зөндөө мэдэрч байгаа. Манайхаас юу гэдэг юм. Монголоос экспортод юм гаргах гэхээр хамгийн түрүүн гологддог юм бол энэ пестицид байгаа юм. Тэгэхээр манай Монгол Улс өнөөдрийн байдлаар 9 төрлийн пестицид үздэг юм байна лээ. Бид нар жишээ нь Тайвань Улсыг сонирхсон чинь тэр бол гаднаас орж ирж байгаа юмандаа 300 гаруй төрлийн пестицид үздэг юм. Тэгэхээр наадхыг чинь оруулж ирж байгаа нь угаасаа арваад компани дураараа оруулж ирээд л, тэгээд цаашаагаа оруулж ирсэн юмыг нь хэрэглэж байгаа компаниуд нь технологийн горимоо мөрддөггүй учраас наадах чинь ер нь гамшиг болж байгаа юм даа. Наадах дээрээ бодлогоо гаргаарай. Би наадхыг чинь бол хөнгөлөлтөөс хасах л ийм санал хэлээд байгаа юм.

Хоёрдугаарт, Мэндсайхан сайдад би энэ хөдөө аж ахуйн чиглэлээр 2 зүйл хэлчихмээр байна. Нэг.Гааль татвараас гааль, нөат-с чөлөөлөөд байдаг бол их оносон механизм биш ээ. Би механизм хэлж байна. Та нар шинэ механизм хайгаад олоодхооч яг тэр тариалж байгаа, яг тэр үйлдвэрлэж байгаа, ургуулж байгаа хүмүүс дээр нь очдог тийм механизм олоорой. Хоёр.Манай Засгийн газрын үед бид нар энэ ногоочидтой уулзахад 2 зүйл хүсэж байсан юм. Нэгдүгээрт нь намар ногоогоо хураагаад авахаар нь цагдаа, мэргэжлийн хяналт явуулахгүй дарамтлахгүй шиг байвал бид нар Улаанбаатарт жаахан борлуулах боломжтой түр зуурын арга ер нь стратеги нь бол зоорины аж ахуйнуудыг дэмжих шаардлагатай. Тэгээд бид нар зоорины аж ахуй дэмжээд явж байсан. Одоо тэр маань юу болж байгааг нь сайн мэдэхгүй байна. За энэтэй холбогдуулаад ер нь энэ хүнсний эрүүл ахуй, юу гэдэг билээ хүнсний аюулгүй байдал талаасаа үзэх юм бол Монголд ургуулж байгаа ногоог ч гэсэн бид нар их зөв системээр авдаг, шинжилдэг.../минут дуусав./

**Т.Аюурсайхан:** За Норовын Алтанхуяг гишүүнд нэг минут нэмж өгье.

**Н.Алтанхуяг:** Дуусчихсан юм уу, тэр Япон лугаа хөгжье гээд нэг хөөрхөн юм яриад л байна л даа. Энийг ажил болох хэрэгтэй шүү дээ. Одоо энэ хөдөө аж ахуй дээр тэр Япон лугаа хөгжих юмаа хиймээр байна. Тэр тариаланчдаас ногоог нь яаж авдаг юм, яаж шинжилдэг юм, энэ Хөдөө аж ахуйн их сургууль, янз бүрийн сургуулиуд нь оролцдог юм байна лээ. Тэгээд яаж савладаг юм, яаж баталгаажуулдаг юм, яаж тэгээд одоо лангуун дээр хүргэдэг юм. Энэ тогтолцоог манай ногоочид тус бүрдээ хийнэ гэдэг бол маш хэцүү. Тэгэхээр бид нар энэ дээр Мэндсайхан сайдыг би бүр анхааруулж хэлж байна. Та энэ дээр нэг ажлын хэсэг гаргаад, судлаад ганцхан Япон биш л дээ. Тэгээд ийм баталгаатай хүнс идмээр байх юм. Гаднаас баталгаагүй юм оруулж ирэхийн доторх чинь бас баталгаагүй болж байна шүү гэж хэлэх гэсэн юм. Баярлалаа.

**Т.Аюурсайхан:** Төсвийн байнгын хорооны дарга Чимэдийн Хүрэлбаатар хариулъя.

**Ч.Хүрэлбаата:** За Алтанхуяг гишүүний хэлж байгаа саналуудтай бол нэг байна. Ер нь хөдөө, аж ахуйн салбар дээр бид нар олон жил хөнгөлөөд л, чөлөөлөөд л яваад байгаа. Үр дүн нь дахиад л хөнгөлөлт, чөлөөлөлтөө үргэлжлүүлье гэдэг л ийм л санал яваад байгаа юм. Тэгэхээр ер нь нэг жоохон шинэлгээр харж үзээд би Мэндсайхан сайдыг бас энэ чиглэлээр нэлээд ярьдаг, энэ зүйлээр бас хийж байгаа болов уу гэж бодож байгаа. Ер нь бол энэ хөдөө аж ахуйн салбар дээр олон жижиг, дунд үйлдвэрлэлүүд хөгжих бүрэн боломжтой энэ нь тоног төхөөрөмж тэр хүлэмжийн тоног төхөөрөмжтэй холбоотой. За энэ ургамал хамгааллын бодис, бордоотой холбоотой үйлдвэрлэл хөгжих ийм бүрэн боломж байгаад байгаа юм. Тэгээд Улс орнууд болохоор импортын татвар, эд нарыгаа нэмэх ч байдаг юм уу. Ийм чиглэлээр хоорондоо Улс орнууд өрсөлдөөд Улс орон болгон өөртөө ажлын байр бий болгохын төлөө тэмцээд байхад бид нар бусад орны үйлдвэрлэгчдийг дэмжих ийм бодлого бариад байгаа учраас энэ сүүлийн арван хэдэн жил энэ салбарт явсан бодлого дээр бас алдаа оноогоо нэг дүгнээд алдаад байгаа зүйлүүдээ засъя гэж хэлж байгаа. Одоо Алтанхуяг гишүүний хэлж байгаа саналтай бол санал нэг байна.

 Мэндсайхан сайдын ч гэсэн өөрийнх нь бодлого бас энэ чиглэл рүү явж байгаа болов уу гэж бодож байгаа холбоотой ярьж байсан тайлбаруудыг нь сонсоход.

**Т.Аюурсайхан:** Дамдинсүрэнгийн Өнөрболор гишүүн асуулт асууна.

**Д.Өнөрболор:** Сайн байна уу, дарга аа, би уул нь энд нэг жоохон асуултын хувьд андуурагдсан юм шиг байна. Энэ зарчмын зөрүүтэй санал дээр 3 хүртэлх гишүүд саналаа илэрхийлдэг. Тэгээд би дэмжсэн агуулгаар санал хэлэх байгаа.

**Т.Аюурсайхан**: Гурван саналыг нь хэд дэх дээр нь хэлэх вэ? 1, 2, 3 санал байгаа аль дээр нь вэ? За ойлголоо. Гишүүд асуулт асууж, хариулт авч дууслаа. Байнгын хорооноос гаргасан зарчмын зөрүүтэй саналын томьёоллоор санал хураана.

Нэмэгдсэн өртгийн албан татвараас чөлөөлөх тухай хуулийн төслийн талаарх зарчмын зөрүүтэй саналын томьёолол. Төсвийн байнгын хороо дэмжсэн санал.

Нэг.Төслийн 1 дүгээр зүйлийн “усалгааны” гэсний дараа “хүлэмжийн” гэж нэмэх. Санал гаргасан Улсын Их Хурлын гишүүн Жигжидийн Батжаргал.

Гишүүдээ төхөөрөмжөө ажиллуулаад бэлэн байдлыг хангая. Туршилтын санал хураалт явуулна. Туршилтын санал хураалт явуулъя. Ирцэд байгаа гишүүд “тийм” дарахыг хүсье. Ирцэд байгаа гишүүдээс бас кноп нь дарагдаагүй гишүүд нэлээн их байна шүү. Тамгын газраас гишүүдтэй холбогдож техникийн саатал байвал арга зүйн туслалцаа үзүүлээрэй.

За санал хураалт явуулъя. Томьёоллыг уншиж танилцуулсан байгаа. Зарчмын зөрүүтэй 1 дүгээр санал. Дэмжье гэсэн томьёоллоор санал хураалт явуулъя. Санал хураалтад 54 гишүүн оролцож 37 гишүүн дэмжиж 68.5 хувийн саналаар дэмжигдлээ.

Хоёр.Төслийн 3 дугаар зүйлийн “батлагдсан өдрөөс” гэснийг хасах. Санал гаргасан Улсын Их Хурлын гишүүн Чимэдийн Хүрэлбаатар. Санал хураалт. Санал хураалтад 54 гишүүн оролцож, 66.7 хувийн саналаар дэмжигдлээ.

 Төсвийн байнгын хороо дэмжээгүй санал.

 Нэг.Төслийн 3 дугаар зүйлийн “2022 оны 1 дүгээр сарын 1-ний өдөр хүртэл” гэснийг “2025 оны 1 дүгээр сарын 1-ний өдөр хүртэл” гэж өөрчлөх. Санал гаргасан Улсын Их Хурлын гишүүн Жигжидийн Батжаргал. Дамдинсүрэнгийн Өнөрболор гишүүнд микрофон өгнө. Өөр үг хэлэх гишүүд нэмэгдсэн үү? За саналын томьёоллыг танилцуулсан. Дэмжсэн, дэмжээгүй гишүүд үг хэлэх боломжтой байгаа. Дамдинсүрэнгийн Өнөрболор гишүүн микрофон өгье.

**Д.Өнөрболор:** Сайн байцгаана уу? Энэ өдрийн мэндийг хүргэе. Монгол Улсын Засгийн газар 2020-2024 оны үйл ажиллагааны хөтөлбөртөө тусгасан тариалангийн тогтвортой байдлыг хангах, боловсруулах болон экспортлох чадварыг нэмэгдүүлэх энэ зорилтдоо чиглүүлээд энэ хуулийн төслийг оруулж ирж байгааг газар тариалангийн гол бүс нутгаас сонгогдсон Улсын Их Хурлын гишүүний хувиар бол талархан хүлээн авч дэмжиж байгаагаа юуны өмнө хэлэх нь зүйтэй байна. Хөдөө аж ахуйн зориулалттай тоног төхөөрөмжийг нь гааль болон нөат-ын татвараас чөлөөлөх хууль 2008 онд батлагдаад 2016 он хүртэл энэ гаалийн, 2020 он хүртэл нөат-аас чөлөөлсөн юм байна. За энэ хугацаанд бол нийтдээ 281 тэрбум төгрөгийн татвараас чөлөөлсөн нь бол тариалан эрхлэгчдэд үүсэх татварын дарамтыг басгасан ийм томоохон үр дүнтэй дэмжлэг болжээ. За энэ дэмжлэгийн дүнд үр тарианы техникийн шинэчлэл 65 хувьд хүрсэн хэдий ч гэсэн төмс, хүнсний ногооны механикжуулалтын шинэчлэл хангалтгүй хэвээрээ байна.

 Цар тахлын улмаас газар тариалангийн үйлдвэрлэлд ашиглагддаг тоног төхөөрөмж, бордоо ургамлын бодисын 100 хувь импортолдог бордоо, ургамал хамгааллын бодисын үнэ 30 хувиар өссөн, валютын үнийн өсөлт бас өндөр хэвээрээ байна. Мөн хүнсний гол нэрийн бүтээгдэхүүн болох өндөгний 52 хувийг бол дотооддоо үйлдвэрлэдэг. Энэ үйлдвэрлэгчдийн санхүүгийн чадвар сул, зээлийн хүү өндөр байгаа тул техникийн шинэчлэл хийж чаддаггүй зэрэг энэ шалтгааны улмаас Улсын Их Хуралд асуудал орж ирж байгаа юм байна. За 2020 онд өнгөрсөн онтой харьцуулсан дүнгээр үр тариа 7.4 тонн, төмс 50.4 тонн, хүнсний ногоо 20.4 тонн, тэжээлийн ургамал 52.1 тонноор өссөн гэлээ ч гэсэн газар тариалангийн бизнес эрхлэгчдэд бол техникийн шинэчлэл хийх ийм хөрөнгийн эх үүсвэр хомс, банкны зээлийн хүү бас өндөр хэвээрээ байгаа. Энэ техник тоног төхөөрөмжийн бүрэн шинэчлэл хийгдээгүй байгаа зэргээс өнөөгийн нөхцөлд, энэ хуулиудаар үзүүлэх 100 хувийн хөнгөлөлт, чөлөөлөлт бодитой хувь нэмэр болно гэж үзэж байна аа.

За нөгөөтээгүүр Гаалийн албан татварыг хөнгөлөх тухай хуулийн 3 дугаар хэсэгт нь энэ он гараад хөдөө аж ахуйн зориулалттай шинэ трактор, комбайн, машин механизм, усалгааны тоног төхөөрөмж, ойн болон шувууны аж ахуйн техник, тоног төхөөрөмж, бордоо, ургамал бодисын бодис ногдуулсан байсан энэ гаалийн татварыг дараа жилийн 1 дүгээр улиралд нөхөн олгохоор тусгасан, бас тариаланчдыг дэмжсэн сайн арга хэмжээ болж байна гэж ойлгогдож байна.

Энэ дэмжлэг бол тариаланч, ногоочдын хувьд бол маш чухал. Том агуулгаар нь харах юм бол 3 сая Монголчуудын маань гурилтай, талхтай байх хэрэгцээ шаардлагатай, холбоотой учраас бүрэн дэмжиж байна. Эдийн засгийн хямрал, валютын өсөлттэй байгаа энэ үед Нэмэгдсэн өртгийн албан татвараас чөлөөлж, хөдөө аж ахуйн үйлдвэрлэлд нэн шаардлагатай байгаа энэ шинэ трактор, комбайн, усалгааны тоног төхөөрөмж, ойн болон шувууны аж ахуйн техник, хүлэмж, бордоо, ургамал хамгааллын бодисыг нөат, гаалийн албан татварыг хөнгөлж үйлдвэрлэл эрхлэх.../минут дуусав./

**Т.Аюурсайхан:** Улсын Их Хурлын гишүүн Төмөртогоогийн Энхтүвшин үг хэлнэ.

**Т.Энхтүвшин:** Гишүүдийнхээ энэ өдрийн мэндийг хүргэж байна. Тэгээд энэ хуулийн төслийг бол дэмжиж байна. Ер нь бид нар газар тариалан, төмс хүнсний ногоо дээр нь жимс жимсгэнээс ч гэсэн юу гэдэг юм өөрсдөө дотоодоосоо хангах зайлшгүй шаардлага байгаа юм. Ингээд Замын-Үүд дээр хил гааль хаагдахаар л үндсэндээ бүхий л тоног төхөөрөмжийн үнэ нь нэмэгддэг. Нөгөө хүнсний ногооны үнэ нэмэгддэг, жимс жимсгэнийн бас үнэ нэмэгддэг ийм асуудал байж байгаа. Бид энэ ганц газар тариалан гэхээсээ илүүтэй хүнсний ногоо, хүлэмжийн ногоо, хүлэмжийн тоног төхөөрөмж, жимс жимсгэнийнхээ тоног төхөөрөмж юм уу энэ дээрээс ч гэсэн бас ингээд хөнгөлөлт үзүүлээд явах нь зөв болов уу гэсэн ийм бодолтой байж байгаа.

 Тэгээд энэ хуулийг бол дэмжиж байгаа хамгийн гол асуудал бол энэ 5 жилийн хугацаандаа Монгол Улсын хүнсчид маань, газар тариаланчид маань 5 жилийн дараа Монгол Улсаа бүрэн хангадаг л байх. Ийм л хариуцлагыг давхар хийж өгөх хэрэгтэй. Тэгэхгүй ингээд 5 жил болдог ч гэдэг юм уу 1 жил болдог, эргээд л дахиад хөнгөлөлтийн асуудал ярьдаг. Дахиад л 5 жилийн дараа хөнгөлөлтийн асуудал яриад байгаа бол энэ чинь нөгөө дуусдаггүй үлгэртэй адилхан юм болно.

Тийм учраас 5 жилээр нэгэнт юу гэдэг юм, хөнгөлөлтийн бодлого хэрэгжүүлж байгаа бол 5 жилийн хугацаанд бол юу гэдэг юм Монгол Улсаа бүрэн хангах ёстой гэдэг хариуцлагыг нь хүнс, хөдөө аж ахуйн яам мөн хөдөө аж ахуйн бодлого чиглэлийн газрууд бол цаашдаа энэ хариуцлагыг бас хүнсчидтэй тооцоод явах хэрэгтэй л гэсэн байр суурьтай байж байгаа юм.

Ер нь хөнгөлөөд явах юм бол Монгол Улсын эдийн засаг ч хүнд байдалд орно. Тийм учраас энэ 5 жилийн хугацаанд Монгол Улсаа бүхий л төрлийн хүнсээр, ногоогоор, жимс жимсгэнээр хангана гэдэг ийм зорилтын хүрээнд ажлаа бас төлөвлөж хийгээрэй гэж хүсэж байна. За тэгээд дэмжиж байна.

**Т.Аюурсайхан**: Улсын Их Хурлын гишүүн Жадамбын Бат -Эрдэнэ үг хэлнэ.

**Ж.Бат-Эрдэнэ:** Та бүхнийхээ энэ өдрийн амар амгаланг айлтган мэндчилж байна. За энэ хуулийн төслийг бол дэмжиж байгаа юм. Ер нь бол Засгийн газраас болон Хүнс, хөдөө аж ахуйн яамнаас энэ төслийг оруулж ирж байгаад бол талархалтай байгаа. Энэ төслийн хувьд бол зөвхөн 1 жилийн хугацаанд тариалалт эхлэх хугацаанд бид нар ингээд хөнгөлөлтийг үзүүлээд байдаг биш нийт цаг хугацааныхаа хүрээнд бид бол бас хөдөө аж ахуйн яаман дээр очоод сайд тантай уулзалт хийж байхад та бас хэлж байсан даа. Би ч бас саналууд гаргаж байсан. Ерөнхийдөө бол том хэлбэрээрээ бид нар энэ хөдөө аж ахуйн үйлдвэрлэлээ нэг хараадахъя, тэгээд 5 жил, 10 жилийн хугацаанд ямар хэмжээний боломжит хөгжлийг бид нар энэ хөдөө аж ахуй дээр авчирч болох юм бэ гэсэн байдлаар хараад мал хэлбэрээр хараад энэ төлөвлөлтийнхөө дагуу бид нар саяынхаа хөнгөлөлт, зээлийг гаалийн болон татварын бонд болон энэ хөнгөлөлтүүдийг болон бусад техник технологийн дэмжлэгүүд ямар хэмжээнд байх ёстой юм гэдгээр нь бүхэл бүтэн томоор нь авч үзэх нь зайлшгүй шаардлагатай байгаад байгаа юм аа. Тэгж байж бид нар ямар амжилтад хүрэх юм.

 Ер нь өнөөдрийн байдлаар бол хөдөө аж ахуйн хөгжил маань бусад хөгжингүй орнуудтай харьцуулахад бид нар нэлээн, маш доогуур хэмжээнд хүрч байж байгаа шүү дээ. Мал, аж ахуй ч дээр адилхан газар тариалан ч тэр адилхан.

Тэгэхээр зөвхөн цаг хугацааных нь үед биш ерөнхийд нь томоор нь харж энэ төлөвлөлтүүдийг хийж цааш нь ажиллах нь зүйтэй юм гэдгийг хэлье ээ. Тэгээд энэ орж ирж байгаа хууль бол цаг үеээ олсон зөв зүйтэй хууль гарч ирлээ гэдгийг цохон тэмдэглэе гэж бодож байна. За баярлалаа.

**Т.Аюурсайхан:** Улсын Их Хурлын гишүүн Телуханы Аубакир үг хэлнэ.

**Т.Аубакир:** Сүүлийн Байнгын хорооноос хугацааг нь богиносгож байгаа тал дээр бол санал нийлэхгүй байна. Яагаад гэвэл аливаа бодлого тууштай байх ёстой. Үндсэндээ 1990-ээд онд гэхэд манай Монгол Улс 100 мянга хүрэхгүй га-д тариалалт тарьдаг байсан. 2008 оны Атрын гуравдугаар аяны ачаар бид нар 400 хүртэлх мянган тонн улаан буудайг хурааж авч байгаа. Энэ бол дэмжлэг байсны үр дүн. Бид нар импортоор орж ирж байгаа Алтанхуяг гишүүн, Хүрэлбаатар гишүүн 2 хэллээ. За хар бордоо гребцид дээр бас тодорхой хэмжээний анхаарал тавих нь зөв байгаа. Гэхдээ дотооддоо үйлдвэрлэж чадахгүй байгаа шатахуун, техник тоног төхөөрөмж, хүлэмжийн тоног төхөөрөмж гэдэг юм уу, нэгэнт дотроо үйлдвэрлэж чадахгүй байгаа юмнуудаа бид нар хөнгөлөлттэй оруулж ирээд сая Бат-Эрдэнэ гишүүний хэлдгээр 4-5 жил тогтвортой дэмжиж явж байж л бид нар хүнснийхээ асуудлыг бүрэн хангаж чадах тухай асуудал ярих болохоос биш бид нар дэмжиж явж байгаа.

Манай Монголчууд маань тийм уйдамтгай боллоо шүү дээ, яасан их дэмжлэг авдаг юм гэж хайнга хандаж болохгүй юм байгаа юм. Сая энэ ковидын үеэр бид нар яасан барсын лангуун дээр л ногоогүй боллоо шүү дээ.

Тийм учраас бид нар тууштай 30,40 жилээр дэмжиж явж байж энэ хүнсний аюулгүй байдал бат хөл дээрээ зогсох учиртай байна. Тийм учраас энэ хугацааг нь богиносгож байгаа тал дээр Хүрэлбаатар сайд зарим өнцгөөс зөв ярьж байна. Нэгэнт худалдааг дэмжээд байгаа юм шиг, за энэ тал дээр мэдээж хэрэг бодлогуудаа бид нар бариад явах ёстой. Бид нар 1 жилээр 2022 оны 1 сарын 1 хүртэл ирснээс 2025 оны гэдгээр нь яваад ингээд дэмжих бодлого маань тууштай байх ёстой юм. Тэгж байж бид нар энэ үндэсний аюулгүй байдлаа босгож байх ёстой. Тийм учраас яг энэ саяын сүүлийн Байнгын хорооны санал дээр бол дэмжихгүй байна.

 **Т.Аюурсайхан:** Улсын Их Хурлын гишүүн Жамбалын Ганбаатар үг хэлнэ. За үүний дараа санал хураана шүү гишүүд ээ.

**Ж.Ганбаатар:** За баярлалаа. 2016 онд яг энэ асуудлаар бас би өөрөө хуулийг нь санаачлаад оруулж байсан юм. Тэгээд тухайн үед олон сонгогдсон гишүүд юу гэж хэлж байсан гэхээр за яг л энэ дэмжлэг үзүүлээд явлаа. Тэгээд тодорхой хугацааны дараа өөрөө өөрийгөө аваад явдаг ийм болох ёстой гээд. Тэгээд би ч гэсэн тийм болно гэдэгт итгэж байсан. Тэгэхээр би өнөөдөр бол энэ хуулийг дэмжиж байна л даа. Гэхдээ ер нь зүгээр энэ гааль, нөат-аас чөлөөлж байгаа салбарууд хараад байхад ерөөсөө хөгждөггүй. Гол шалтгаан нь юу юм мэдэхгүй байна. Тэгээд чөлөөлөөд байдаг, чөлөөлөөд л байдаг асуудлууд нь улам ужгираад байдаг. Яагаад гэхлээр чөлөөт өрсөлдөөн бий оруулдаггүй, хөрөнгө оруулалт ордоггүй, төрийн бодлого ойлгомжгүй учраас хүмүүс жоохон дөлдөг юм шиг байгаа юм. Сонсоод байхад бол. Тэгэхлээр яах вэ? Би бол сая Аубакир гишүүнтэй бас санал нэг байна. Дэмжвэл одоо уртхан хугацаагаар дэмжих нь зөв байх гэж.

Тухайн үед бол дэмжлэг жил, жилээр явдаг байсан л даа. 1 жилээр, 2 жилээр. Бусад салбаруудын хувьд бол нөат, гаалиас чөлөөлөх асуудлыг хэрхэвч бараг байж болохгүй юм шиг байдаг шүү. Тэгээд хөөцөлдлөгөөтэй, хэл амтай тодорхой хэсэг нь дэмжигдээд бусад хэсгийнх нь ажлыг нь үгүйсгэдэг тийм болчихдог юм байна лээ, тэрийг бол би байнга хэлж байгаа. Уул нь санаагаа илэрхийлж байгаа хийвэл хийсэн шиг хийх ёстой. Хийхгүй бол нэг тодорхой хэсгийг нь хөнгөлчхөөд бусад хэсгийг нь хаячихлаар энэ чинь зүгээр нэг хэсэг бүлэг компанийн л эрх ашиг болоод хувирчихдаг юм байна лээ. За өнөөдрийн хувьд бол би саналыг бол дэмжиж байна.

 Гэхдээ 2016 онд яг энэ асуудлыг яг өнөөдрийнх шиг ярьж байсан шүү. Тэрнээс хойш хэдэн жил өнгөрсөн билээ? За Хүрэлбаатар сайд бол их олон жилийн өмнөх юмыг ярьж байх шиг байна. Тэгэхлээр ингээд дэмжээд байхад бодлого нь, бодлогоор дэмжээд байхад салбар яагаад босохгүй байна вэ гэдэг дээр салбарын сайд тодорхой арга хэмжээ боловсруулж цаашдаа ажиллах байлгүй дээ гэдэгт итгэж байна. За баярлалаа.

**Т.Аюурсайхан:** Томьёоллыг танилцуулсан байгаа. За шууд санал хураалтаа явуулъя. За томьёоллоо дахиад уншчихъя даа. Төсвийн байнгын хороо дэмжээгүй санал. Төслийн 3 дугаар зүйлийн “2022 оны 1 дүгээр сарын 1-ний өдөр хүртэлх” гэснийг “2025 оны 1 дүгээр сарын 1-ний өдөр хүртэл” гэж өөрчлөх. Санал гаргасан Улсын Их Хурлын гишүүн Жигжидийн Батжаргал. За санал хураалт. Санал хураалтад 54 гишүүн оролцож 35.2 хувийн саналаар Төсвийн байнгын хорооны дэмжээгүй санал дэмжигдлээ. Өөрөөр хэлбэл энэ санал дэмжигдэж байна гэсэн үг. Зарчмын зөрүүтэй саналын томьёоллоор санал хурааж дууслаа.

Нэмэгдсэн өртгийн албан татвараас чөлөөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлж байна.

**Дараагийн асуудалдаа оръё. Гаалийн албан татварыг хөнгөлөх тухай хуулийн төслийн анхны хэлэлцүүлгийг явуулна**. Төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлтийг Салдангийн Одонтуяа гишүүн уншиж танилцуулна. Индэрт урьж байна.

**С.Одонтуяа**: Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 4 дүгээр сарын 16-ны өдөр Улсын Их Хуралд өргөн мэдүүлсэн Гаалийн албан татварыг хөнгөлөх тухай хуулийн төслийн хэлэлцэх эсэх асуудлыг Улсын Их Хурлын чуулганы 2021 оны 4 дүгээр сарын 22-ны өдрийн хуралдаанаараа хэлэлцэж, анхны хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

 Төсвийн байнгын хороо 2021 оны 4 дүгээр сарын 23-ны өдрийн хуралдаанаараа хуулийн төслийн анхны хэлэлцүүлгийг Монгол Улсын Их Хурлын чуулганы хуралдааны дэгийн тухай хуулийн 39 дүгээр зүйлд заасныг баримтлан хуулийн төслийг зүйл бүрээр нь хэлэлцлээ.

Байнгын хорооны хуралдаанаар хуулийн төслийг хэлэлцэх үед Улсын Их Хурлын гишүүдээс асуулт асууж, хариулт авсан бөгөөд Хүлэмжийн тоног төхөөрөмжийг гаалийн албан татвараас хөнгөлөх асуудлыг төсөлд нэмж тусгах, хуулиа үйлчилж эхлэх хугацааг Үндсэн хуулийн цэцийн дүгнэлттэй нийцүүлэн ердийн журмаар дагаж мөрдөхөөр санал гаргасныг хуралдаанд оролцсон гишүүдийн олонх дэмжсэн болно.

Зарчмын зөрүүтэй саналын томьёоллыг бэлтгэн та бүхэнд хүргүүлсэн болно. Улсын Их Хурлын эрхэм гишүүд ээ, Гаалийн албан татварыг хөнгөлөх тухай хуулийн төслийн анхны хэлэлцүүлгийг явуулсан талаарх Төсвийн байнгын хорооны санал, дүгнэлт, зарчмын зөрүүтэй саналын томьёоллыг хэлэлцэн шийдвэрлэж өгөхийг та бүхнээс хүсье.

**Т.Аюурсайхан:** За баярлалаа. Ажлын хэсгийн гишүүд хэвээрээ байгаа. Түрүүчийн асуудал дээрх ажлын хэсэг, Байнгын хорооны санал, дүгнэлттэй холбогдуулан асуулт асуух Улсын Их Хурлын гишүүн байвал нэрээ өгье. За нэр авъя. За нэр тасаллаа. Дамдинням гишүүн. Улсын Их Хурлын гишүүн Гонгорын Дамдинням асуулт асууна.

**Г.Дамдинням**: За та бүхэнд энэ өглөөний мэнд хүргэе. Тэгээд хөдөө аж ахуйн сайдаас нэг асуулт байна. Газар тариалан, төмс хүнсний ногоотой холбоотой асуудал дээр ингээд бас гишүүдийн гаргасан саналыг Засгийн газраар оруулаад бидний саналыг ингээд хууль болгоод явуулж байгаад баярлалаа. Энэ дээр нэг зүйлийг бас бид нар өмнө нь ярьж байгаад ингээд орхисон байгаад байна л даа. Хүлэмжтэй ижилхэн, ер нь энэ газар тариалангийн бүс нутаг Дархан, Сэлэнгийн бүс нутгуудад таны өгсөн мэдээлэл дээр ч гэсэн байгаа 20-30 хувь бас ургац алдаад байгаа нь энэ мал, аж ахуйтай холбоотой байгаад байна гэдэг асуудал яригдаад байгаа. Тэгэхээр энэ эрчимжүүлсэн мал, аж ахуйг дэмжих хүрээнд ер нь юу хийж байна. Энэ хуулийнхаа хүрээнд үржлийн малыг бас импортлох асуудлыг хамтатгаад явчхаж болохгүй юм уу. Үржлийн мал орж ирэх юм бол тэр чинь бас нөгөө эрчимжүүлсэн мал, аж ахуйд аягүй чухал шүү дээ, тийм ээ.

 Тэгэхээр энэ мал, амьтныхаа чанарыг сайжруулах чиглэл дээр нь энэ асуудлыг оруулж ирж болохгүй юу? Хэрвээ шаардлагатай бол би зарчмын зөрүүтэй саналаар оруулж ирье. Дараагийн хэлэлцүүлэг дээр энэ асуултад хариулаач.

**Т.Аюурсайхан:** 91 дүгээр микрофон дээр Мэндсайхан сайд хариулъя.

**З.Мэндсайхан:** Гишүүний асуултад хариулъя. Эрчимжсэн мал, аж ахуйг газар тариалангийн бүс нутагтай зэрэгцүүлэн хөгжүүлнэ гэдэг энэ зорилгыг салбарын яамны зүгээс дэвшүүлээд явж байгаа. За энэ хүрээндээ бид нар Беларусын хөнгөлөлттэй зээлийн хүрээнд яг энэ Дархан, Сэлэнгийн бүс нутагт 5 эрчимжсэн аж ахуй буюу 3600 үхрийн сүүний үйлдвэрийг байгуулахаар Беларусын талтай энэ асуудлыг эцэслээд явж байна. Энэ дотоодын сүүний хэрэгцээг хангахад энэ төсөл нэлээн ач холбогдолтой гэж үзэж байна. Зүгээр цаашдаа бид нар яах юм бэ гэхээр Малын удмын сан гэж манай дээр Дарханд байрлалтай байгууллага байгаа. Энийг түшиглээд бид нар энэ үржил слекцийн асуудлуудаа хийгээд явахад болно. Бид нар энэ дээр бас төлөвлөгөө гаргаад энэ жилээс тодорхой ажлуудыг төлөвлөөд малчидтай хамтраад ялангуяа фермерүүдтэйгээ хамтарч энэ ажлыг хийнэ. Энэ зохиомол хээлтүүлгийн ажлуудыг энэ удмын сантай хамтарч энэ ажлуудыг эрчимжүүлнэ. Энэ эрчимжсэн мал, аж ахуйн чиглэлээр. Энэ чиглэлийн малуудыг импортоор оруулаад ирэхэд бол ямар нэгэн хүндрэл байхгүй. Гаалийн хөнгөлөлт гэх юм бол энэ хуультайгаа үзэл баримтлалын хувьд зөрчилдөнө. Тийм учраас энэ асуудлыг дараа нь судалж үзье ээ гэж хэлэх байна.

**Т.Аюурсайхан:** За Улсын Их Хурлын гишүүн Жамбалын Ганбаатар асуулт асууна.

**Ж.Ганбаатар:** За баярлалаа. За би дэмжиж байгаа. Гэхдээ зүгээр логикийн чанартай нэг асуулт байна. Дэмжлэг бас нэлээн урт удаан хугацаанд явсан байх аа. За би Их Хурлын гишүүн болсноос хойш бол энэ салбарыг бол байнга дэмжиж байгаа нь байнга харагддаг. Тэгээд ер нь бол яг хөгжлийнх нь газар тариалангийн салбар болоод мал, аж ахуйн салбарын хөгжил хөгжихгүй байгаагийн гол шалтгаан юу байна гэж сайдын хувьд бол бодож байна? Яагаад өрсөлдөх чадваргүй байгаад байна? Жишээлбэл зүгээр Сүү хувьцаат компани дээр очоод нэг сонсож байхад бол хамгийн гол бэрхшээл юу байна? гэхээр сүү олдохгүй байна гэдэг зүйл ярьдаг юм байна лээ. Тэгээд малчид малаа ялангуяа үхрээс саагаад өгөх тэр дэд бүтэц султайгаас болдог юм уу, үгүй бол техник төхөөрөмжөөс болдог юм уу, нэг тийм зүйл ярьдаг юм байна лээ. Тэгэхлээр ер нь сайдын хувьд ямар бодолтой вэ? Түрүүн Энхтүвшин гишүүн хэлж байна шүү дээ. Ер нь ингээд чөлөөлөөд байдаг, буцаад чөлөөлснийхөө үр дүнд тэр хүмүүсээсээ ямар шаардлага тавих вэ? Ямар хариуцлага гэдэг ахдах байх л даа. Ямар зүйл тэр хүмүүсээс хүсэх вэ? Тэр салбараас гэж. За ийм нэг асуулт байна. Баярлалаа.

**Т.Аюурсайхан**: 91 дүгээр микрофон дээр Мэндсайхан сайд хариулъя. Дараа нь Төсвийн байнгын хорооны дарга.

**З.Мэндсайхан:** Ганбаатар гишүүний асуултад хариулъя. Ер нь хөдөө аж ахуйн салбарын өрсөлдөх чадварыг нэмэгдүүлж, бүтээгдэхүүний өртөг шингэсэн сүлжээг нэмэгдүүлэх чиглэлээр тодорхой ажлуудыг бид нар санаачлаад хийж байгаа. Хөдөө аж ахуйн цахим шилжилтийг бид нар шинэчлэлийн түвшинд гаргаж цахим шилжилтийг хийе гэж байгаа юм. Энийг Хөдөө аж ахуйн биржийн шинэчлэлтэй уялдуулж шийднэ гэсэн ийм зорилгыг тавьж байгаа. Чөлөөт өрсөлдөөн үнийн бодлогыг энэ зах зээл дээр явуулж байж, нөгөө талдаа хөдөө аж ахуйн гаралтай бүтээгдэхүүний нэмүү өртөг шингэсэн энэ мөшгөх систем буюу энэ түрүүн гишүүд бас асуугаад байсан. Газар тариалангийн бүтээгдэхүүний чанарын систем үү? Мөшгөх систем, мал аж ахуйн систем, энэ мал эмнэлгийн системийн цогц системүүдийг хяналтын энэ ургамал хамгаалалтын бодисын хяналтын мөшгөх системийг бид нар хөдөө аж ахуйн биржийн системтэй уялдуулж хийснээрээ хөдөө аж ахуйн салбарын бүтээгдэхүүний өрсөлдөх чадварыг нэмэгдүүлнэ гэж харж байгаа. Үнийг нь чөлөөт бодлого явуулах ёстой. Өрсөлдөөнийг нь бид нар өрсөлдөөнийг дэмжих энэ зөөлөн дэд бүтцийг бид нар бий болгож гэдэг рүү илүү түлхүү ажиллаж байгаа. Тэгэхгүй бол ингээд Төр засгаас үзүүлээд байгаа хөнгөлөлтүүд маань зүгээр яг бүр цаад утгаараа авч үзэх юм бол бид нар анхдагч энэ түүхий эд үйлдвэрлэлийнхээ өрсөлдөх чадваруудыг л унагаад байгаа ийм л бодлого яваад байгаа юм. Түрүүн Хүрэлбаатар гишүүн бас хэлсэн. Ер нь бид нар үйлдвэрлэлийг дэмжих чиглэл рүүгээ худалдаа биш үйлдвэрлэлийг дэмжих чиглэл рүүгээ бодлогоо гаргах ёстой гэдэгтэй бол санал нэг байгаа. За баярлалаа.

**Т.Аюурсайхан**: Төсвийн байнгын хорооны дарга Чимэдийн Хүрэлбаатар.

**Ч.Хүрэлбаатар:** Үгүй ээ, би энэ нэг л зүйлийг хэлэх гэсэн юм. Бүх зүйлийг нь хөнгөлөөд, татвар авахгүй болгоод байх тусмаа л тэр салбар улам л унана. Ганбаатар гишүүний хэлээд байгаа энэ саналтай бол би асуулт, ийм асуудал олон удаа асуусан. Би ийм л тайлбар хэлж байгаа юм. Хэчнээн их хөнгөлөлт чөлөөлнө, хэчнээн их вакуумжуулахыг оролдоно тэр салбар унана. Тэгэхээр энэ хөдөө аж ахуйн тоног төхөөрөмж, энэ юмнуудыг бол бараг сүүлийн 12 жилд бид нар хөнгөлж, чөлөөллөө шүү дээ. Яг хэвэндээ дахиад л чөлөөлье гээд л ороод ирдэг. Тэгэхээр бид нар энэ салбарын хөгжил гэдэг бол зөвхөн тэр бүтээгдэхүүн биш. Тэр бүтээгдэхүүнийг гаргахад бий болгож оролцож байгаа бүх зүйлүүд, тоног төхөөрөмж, засвар үйлчилгээ, жижиг, дунд техник, тэр бордоо, химийн бодис юу байдаг юм тэр бүх юм савлагаа зах зээл ложистик бүгд орж ирж байгаа юм. Тэгэхээр бид нар нэг зүйл дээр нь аваачиж хөнгөлөлтийг хөнгөлөөд тэгээд л үндсэндээ энэ салбарыгаа бид нар бусдаас вакуумжуулаад байгаа учраас энэ салбарууд нь хөгжихгүй, ийм зүйл байгаа учраас жоохон энийг өөр нүдээр харж байж бид нар явахгүй бол болохгүй байна. Энэ корона вирус бол бид нарт олон зүйлийг өөр зүйлээр, өөр нүдээр харах ийм боломжийг олгож байна шүү дээ. Өөрсдөө хийдэг бас байх ёстой, тэр нь өрсөлдөх чадвартай байх ёстой гэдэг зарчмыг бид нар нэлээд сайн бодож шийдвэр гаргамаар байгаа юм.

Татвар авахгүй хөнгөлөлт их өгөхөөр болгоод байдаг гэсэн энэ ойлголтоос бид нар салах ёстой л гэж бодож байгаа юм. Энэ бол Төсвийн байнгын хорооны хувьд хэлж байна аа.

**Т.Аюурсайхан:** Жамбалын Ганбаатар гишүүнд микрофон өгье. Асуултаа тодруулъя.

**Ж.Ганбаатар:** Төсвийн байнгын хорооны даргатай яг санал нэг байгаа. Сая юу гээд хэлчхэв. Та бид 2-ын саналыг давхцаж байна л даа, тэгэхлээр ер нь бол дэмжиж болно, дэмжиж бололгүй яах вэ. Тэгж байж үйлдвэрлэлийнхээ салбарыг тодорхой салбаруудыг дэмжиж байж хөгжүүлнэ шүү дээ, тодорхой төрийн бодлого явах ёстой. Тэгэхдээ төрийн бодлого тодорхой бөгөөд ойлгомжтой байвал хөрөнгө оруулагч нар болоод дотоод, гадаадын бизнес эрхлэгч нар, ажил хэрэгч хүмүүс тэр салбарт орж ажиллаж, тэгж байж тэр салбарыг хөгжүүлнэ. Түүнээс биш нэг хэсэг бүлэг хүний эрх ашгийг хамгаалдаг байж болохгүй л гэж хэлж байгаа юм. Тэгээд тийм болдоггүй бол өнөөдрөөс эхлээд тэр 5 жилээр нь тавиад дараагийн 5 жилээс тавихгүй шүү гэдэг юм юу гэдэг юм тэгээд 5 жилийнх нь боломжийг нь л олгох хэрэгтэй. Түүнээс урьд нь ийм байсан, тэгэхэд ийм байсан гээд байхгүй шийдэл ярьдаг л байх ёстой л доо. Тэгэхлээр боломжийг нь олгоод хийх ёстой юмыг нь хийгээд хариуцлага ёстой хариуцлагыг нь хэлэх л ёстой гэж ойлгож байгаа юм. За баярлалаа.

**Т.Аюурсайхан:** За Улсын Их Хурлын гишүүн Цэрэнпилийн Даваасүрэн асуулт асууна.

**Ц.Даваасүрэн:** Та бүхэндээ энэ өдрийн мэнд хүргэе. Би төслийг дэмжиж байгаа. Ер нь бол аль ч улс оронд хөдөө, аж ахуйн үндэсний салбар бол татаастай байдаг. Стратегийн ийм салбар. Би бас тодорхой үр дүн байгаа байх гэж бодож байна. Энэ гишүүдийн хэлж байгаатай санал нийлж байгаа нэг юм бол ер нь үр дүнг нь нэг аудитаар бас үзэх хэрэгтэй. Бас жоохон хариуцлагатай байж байж өшөө сайжирна гэж ингэж бодож байна. Хөдөө аж ахуйн сайдаас нэг зүйл асууя. Энэ бяслагийн үйлдвэрийн тоног төхөөрөмжүүд чөлөөлөгдөж байгаа юу? Нөгөө жижиг дунд үйлдвэрийн гэдэгт хариулт авъя. Ер нь түрүүн би Төсвийн байнгын хороон дээр асууж байхад энэ ковид бол хөдөө аж ахуйн газар тариалангийн асуудалд бол сөрөг нөлөө үзүүлж байгаа юм байна лээ. Энэ чинь тодорхой цаг хугацаатай. Өрсөлдөх цагтаа тийм учраас энэ дээр их анхааралтай хандахгүй бол болохгүй байна. Бид нар чинь намар бас л өвс тэжээл хадлан, хүнс ногоо гээд л ингээд л энэ зүйлээ хурааж авдаг шүү дээ. Тэгээд тэр цаг үедээ хүнсний хэрэгцээгүй болчихсон байж бас болохгүй. Ер нь бол энэ ковид биднийг бизнесээ аврах уу, эрүүл мэндээ аврах уу гэдэг ийм сонголтыг хийлгээд байна шүү дээ. Хоёуланг нь алчхаж болохгүй. Энэ удаа Засгийн газар бол ахиад 14 хоногийн хорионы асуудал ярьж байгаа юм байна лээ. Би тэгж ойлгосон. Хэрвээ энэний дараа үр дүнгүй байх юм болбол нөхөд минь, та нар дээр нийгэм хариуцлага ч нэхэх байх шүү. Би ч гэсэн бас одоо тэгж бодож байна. Энэ чинь тэвчээр юманд бас хязгаар гэж бий шүү дээ. Тийм учраас энэ удаа энэ шийдвэрээ гаргахдаа маш хариуцлагатай хандах байх гэж би Засгийн газрыг бодож байгаа юм.

Барилгын ажил, энэ бүх ажил чинь өнөөдөр улирлын шинж чанартай Монголд. Тийм учраас ер нь эхэлдэг энэ цагт нь зогсоочихоор ямар их хохирол, энэ эдийн засагт авчрах вэ, хэчнээн хүн ажлын байргүй болох вэ, хэчнээн хүн амьжиргаагүй болох вэ. Энэ бүгдийг бас боддог байхгүй бол энэ өдөр тутмын орлогоороо амьдарч байгаа, амьжиргаагаа авч явдаг хэсгээ бид нар үндсэндээ сүйрүүлчих гээд байна шүү гэдгийг л бодох цаг болжээ гэж ингэж хэлмээр байна. Хөдөө аж ахуйн салбар дээр чиглэлээ гэсэн чинь ер нь бол энэ цаг хугацаа.../минут дуусав/

**Т.Аюурсайхан**: 91 дүгээр микрофон дээр Мэндсайхан сайд хариулъя.

**З.Мэндсайхан:** Даваасүрэн гишүүний асуултад хариулъя. Ер нь энэ сүү боловсруулах чиглэлийн үйлдвэрүүдийг бяслаг болон сүү, сүүн бүтээгдэхүүн үйлдвэрлэлийн чиглэлээр бид нар бодлогын арга хэмжээ аваад явж байгаа. Үүнтэй холбоотойгоор бид нар Энэтхэг улсад сүү боловсруулалтын чиглэл дээр хамтарсан төсөл хөтөлбөрүүд хэрэгжүүлэхээр эхний байдлаар бид нар 2, 3 уулзалтуудыг хийсэн нэлээн үр дүнтэй байгаа. Энэтхэг улс энэ талдаа бол нэлээн туршлагатай. Сүүлийн үед дэлхийн энэ сүү, сүүн үйлдвэрлэлийн зах зээл рүү маш хурдтай орж ирсэн. Энэ туршлага дээр суурилсан хөдөөгийн орон нутгийн бид нарын технологийн буюу үйлдвэрлэлд ашиглах боломжгүй малчдын гар дээр байгаа сүү боловсруулах чиглэлээр өмнө нь бас таны ярьж байсан бяслагийн үйлдвэрлэлийн чиглэл дээр бол хамтарч ажиллахаар нэлээн хэд хэдэн асуудлуудыг ярилцаад явж байгаа. Энэ талаар би танд бас мэдээллийг хүргүүлье ээ.

ЖДҮ-ийн жижиг дунд үйлдвэрлэлийн тоног төхөөрөмжүүдийн ангилал бол маш олон. Тэгэхээр энэ дээр бяслагийн тоног төхөөрөмж орж ирээгүй байгаа. Хөнгөн үйлдвэр, оёдлын үйлдвэр гээд ингээд салбаруудын хоршооллын юмнууд дээр хамтраад явагдах байх. Засгийн газар энэ бүх нийтийн хөл хорио тогтоосонтой холбоотой, газар тариалангийн салбарт бол хүндрэл байна уу гэвэл байна. Гэхдээ бид нар гарсан шийдвэр бол яг энэ л бүх нийтийн бэлэн байдлын үед газар тариалан, мал аж ахуйн гаралтай тоног төхөөрөмж, шилжилт хөдөлгөөн, тэжээл тээвэрлэлт энэ энэ үйл ажиллагаанууд дээр бол саадгүй нэвтрүүлэх чиглэлийг нь улсын онцгой комиссоос чиглэл гарган ажиллаж байгаа. Мөн газар тариалангийн салбарт оролцогч нараа вакцинжуулах ажлыг хийсэн. За ингээд технологийн хугацаанд ажлыг нь эхлүүлэхээр төлөвлөсөн зохих арга хэмжээнүүдийг аваад явж байна. Ер нь бол дахин хөл хорио сунгах асуудлыг одоо Улсын онцгой комисс хэлэлцэж байгаа. Мэргэжлийн байгууллагуудын дүгнэлтээр үндэслэж явж байгаа учраас энэ асуудлуудыг бол мэргэжлийн байгууллагуудын гаргасан санал дээр үндэслэж явж байгаа. Энэ бол яах вэ салбарт хүнд байгаа хэдий ч гэсэн бид нар иргэдийнхээ эрүүл мэндийн асуудал, нөгөө талдаа эдийн засаг 2-оо хамтад нь авч явах энэ чиглэлдээ илүү түлхүү анхаарч байгаа. Тэгэхээр энэ 10 их наядын хөтөлбөр дээр энэ жижиг дунд үйлдвэрлэл болон хөдөө аж ахуйн салбарт.../минут дуусав./

**Т.Аюурсайхан**: Даваасүрэн гишүүнд нэмж минут өгье.

**Ц.Даваасүрэн:** Ер нь нэг тодорхой ганц хоёр зүйлийг барьж аваад л, зорилго тавиад л зүтгэ. Энэ сүүн дээр түүний бүтээгдэхүүн бол үнэхээр органик. Тийм учраас өнөөдөр бид нар бяслаг хийж болж байна, хуурай сүү хийж болж байна. Ингэх юм бол бид нар 10 мянган тонн бяслаг үйлдвэрлэчихэд бол дэлхийн ноолуур шигээ тоглогч болчихно. Ингэж зорилго тавьж ажилла. Засгийн газарт ер нь энэ ажиллаж байгаа улсууд та нарт ер нь нэг зорилго, тэгээд нэг зүтгэж байгаа юм ерөөсөө харагдахгүй юм аа. Тэр Монгол мал хөтөлбөр юу болж байна. Тэр чинь орж ирэх ёстой шүү. Тэрийг яаралтай оруулж ир. Тэр Монгол мал хөтөлбөрийн асуудлыг бас шийдэе. Энэ хөдөө аж ахуй, уул уурхайг орлоно. Энэ дээр хүнс гэдэг бол асар том бизнес. Дампуурдаггүй бизнес хямралын үед гэдгийг та бүгд ойлгож үе. Ганц 2 зүйл дээр зорилго тавиад ороод ир Мэндсайхан сайдаа.Тэгвэл бид дэмжээд өгье. Тэгээд зүтгэе хэдүүлээ хамтдаа. Бүтээлч байя. Ер нь Засгийн газарт би хэлье. Бүтээлч бай та нар. Бүтээлч бай амаараа битгий ингээд яваад бай. Одоо бүтээлч бай. Цаг чинь болсон.

**Т.Аюурсайхан:** Улсын Их Хурлын гишүүн Н.Энхболд асуулт асууна.

**Н.Энхболд:** Бүгдэд нь өглөөний мэнд хүргэе. Энэ 2 хуулийг дэмжиж байгаа. Ер нь зарчмын хувьд дэмжиж байгаа. Бид нар цаашдаа зарим гишүүд ч яриад байна. Жил болгон л дэмжээд байдаг үр дүн гарахгүй байна гээд. Үр дүн удаан гарч байгаа нь үнэн гэхдээ гарч байгаа. Атарын аян гээд бодлоготой дэмжээд ирэхээр хөдөө аж ахуйн салбараас үр дүнгүүд гарч байгаа. Ер нь цаашдаа хэдүүлээ ийм юм дээр анхаарвал яасан юм бэ гэж хэлэх гээд байна. 1 жилээр бид нар хүнсний үйлдвэрлэгч болно 2 талдаа байгаа хүн далайг хүнсээр хангахад бид нарт маш их боломж байна гэж яриад байгаа шүү дээ. Тэгэхээр энэ том зах зээлийг хангахад бид нар бодлоготой хандах хэрэгтэй байна. Бид нарын авч байгаа арга хэмжээ бол өдөр тутмынхаа, дотоодынхоо хэрэгцээг хангах тухай л юмнуудыг яриад байгаа болохоос биш цаашдаа энэ салбар маань өөрөө биеэ даасан өөр өөрийгөө аваад явдаг тал дээр дорвитой арга хэмжээ санхүүгийн хүндрэлээс болоод авч чадаагүй л дээ. Тэгэхээр жилдээ 1 хөнгөлдөг эсвэл татварыг бууруулдгийг бүр болиод ерөөсөө хөдөө аж ахуйн системээ, хөдөө аж ахуйгаас гарч байгаа бүтээгдэхүүнээ гадаадад гаргаж чадаж байгаа зүйл дээр татаац олгодог ийм тогтоолцоо руу нэгмөсөн явбал яасан юм. Ямар ч том хөдөө аж ахуйн орон хөдөө аж ахуйн бүтээгдэхүүн гаргадаг орон хөдөө аж ахуйн салбараа татаацаар дэмжиж байж тэгээд өөрсдийгөө хангадаг, гадагшаа гаргадаг. Зөвхөн дотооддоо бүтээгдэхүүнээ хангадаг хөдөө аж ахуйтай байя гэвэл хэзээ ч энэ салбар хөл дээрээ босож чадахгүй. Зүгээр л жил болгон татвараас хөнгөлүүлдэг, хойш нь тавиулдаг нэг ийм юм л байна. Гадагшаа гаргадаг хүчин чадалтай болж байж түүгээрээ мөнгө олж байж хөл дээрээ зогсоно. Тэгэхээр урт хугацааны бүр татаацаар Улсын төсөвт жил болгон бодлогоор суулгадаг, гадаадад гаргаж байгаа бүтээгдэхүүнийг бодлогоор дэмждэг ийм хэмжээнд бодлогыг явуулах саналтай байна. Энэ тал дээр Хөдөө аж ахуйн яам юу гэж бодож байгаа вэ.

**Т.Аюурсайхан**: 91 дүгээр микрофон. Мэндсайхан сайд хариулъя.

**З.Мэндсайхан**: Энхболд гишүүнтэй санал нийлж байна. гэхдээ хөдөө аж ахуйн салбар татаац нь тодорхой хэмжээгээр оновчтой байх ёстой. Ерөнхийндөө бид нар экспортын чиглэл рүү илүү түлхүү анхаарч байгаа. Өнгөрсөн намар улаан буудайн гаралтай гурилыг экспортод гаргах чиглэлээр хятадын талтай ойлголцсон байгаа. Аж ахуйн нэгжүүд маань гурил үйлдвэрлэгчид маань эхний 5 үйлдвэрийг адистатчилах стандартын ажлыг хангуулах бэлтгэл ажлыг хангаад явж байна. Цаашдаа бид ар экспортод хөдөө аж ахуйн гаралтай бүтээгдэхүүнийг гаргахын тулд хөдөө аж ахуйн гаралтай түүхий эдийн чанар, аюулгүй байдал, найдвартай хангалт гэдэг тал руугаа илүү анхаарч байгаа. Тэгэхээр энэ хуулийн агуулга бол газар тариалангийн үйлдвэрлэл, үр тарианы үйлдвэрлэл хүнсний ногооны үйлдвэрлэлийг тогтвортой байлгахад түүхий эдийн бэлтгэлийн чиглэл рүү илүү, тогтвортой, найдвартай байлгах талд дэмжлэг үзүүлэх чиглэлээр гарч байгаа. Тэгэхээр тантай бол боловсруулах үйлдвэрүүдийн экспортод гарах өрсөлдөх чадварыг нэмэгдүүлэхэд түүхий эдийн чанар хөндөгдөнө. Энэ чиглэл рүү нь бид нар суурь дэмжлэг үзүүлье гэсэн бодолтой байгаа.

**Т.Аюурсайхан:** Нямаагийн Энхболд гишүүнд тодруулах 1 минут өгье. Хариултын дараа санал хураалттай шүү гишүүд ээ.

**Н.Энхболд:** За баярлалаа. Ер нь дахиад би өөрийнхөө бодлыг хэлье. ОЛон жил бид нар хөдөө аж ахуйн салбар тэр газар тариаланг дэмжиж ирсэн. Үр дүн гарч байгаа. Санаанд хүрэхгүй юм бас хажуугаар нь байгаа. Гэхдээ яг үнэнийг хэлэхэд жил болгон юм уу 2 жил болоод авдаг юмнаасаа салаад урт хугацааны итгэл найдварыг газар тариаланчид, ногоочдод өгөөд бид нар тууштай ажиллаад байвал өнөө маргаашдаа ийм байгаа ч гэсэн хэтдээ үр дүнд хүрэх юм байна, бие даан амьдарч чаддаг болох юм байна гэдэг энэ итгэлийг төрүүлэх ийм л бодлого явуулах хэрэгтэй. Энэ нь өөрөө ийм тогтмол, Төрөөс бодлогоор зориуд, татаацаар дэмждэг юм руу явж байна. Тэгээд хөл дээр нь боссон хойно нь. Дэмжихдээ экспортын хангах чиглэлээр. Гэхдээ дэмжихдээ түрүүн тэр Алтанхуяг гишүүний яриад байгаа нэг юмтай санал нийлж байгаа. Бид нар хэзээгээр хэчнээн их юмтай болсон ч гэсэн гадаадад гадагшаа борлуулж чаддаг юмтай л байхгүй болбол тэр явахгүй. Жаран хэдэн сая малтай мөртөө мал гаргаж чадахгүй байгаа шүү дээ. Тэгэхээр наад бусад дагасан.../минут дуусав./

**Т.Аюурсайхан**: За санал хураалтдаа оръё. Зарчмын зөрүүтэй 2 санал байна. Гаалийн албан татварыг хөнгөлөх тухай хуулийн төслийн талаарх зарчмын зөрүүтэй саналын томьёолол.

 Төсвийн байнгын хороо дэмжсэн санал.

Нэг. Төслийн 1 дүгээр зүйл болон 3 дугаар зүйлийн “усалгааны” гэсний дараа “хүлэмжийн” гэж тус тус нэмэх. Санал гаргасан Улсын Их Хурлын гишүүн Жигжидийн Батжаргал. Санал хураалт. Санал хураалтад 58 гишүүн оролцож 56.9 хувийн саналаар дэмжигдлээ.

Хоёр.Төслийн 4 дүгээр зүйлийн “батлагдсан өдрөөс” гэснийг хасах. Санал гаргасан Улсын Их Хурлын гишүүн Чимэдийн Хүрэлбаатар. Санал хураалт. Санал хураалтад 58 гишүүн оролцож 62.1 хувийн саналаар дэмжигдлээ. Зарчмын зөрүүтэй саналын томьёоллоор санал хурааж дууслаа.

Гаалийн албан татварыг хөнгөлөх тухай хуулийн төслийг эцсийн хэлэлцүүлэгт бэлтгүүлэхээр Төсвийн байнгын хороонд шилжүүлж байна. Одоо Төсвийн байнгын хороо хуралдаж, саяын хэлэлцдэг 2 хуулийн эцсийн хэлэлцүүлгийг явуулна. 30 минутын дараа чуулганы нэгдсэн хуралдаан үргэлжилж, хуулийн төслүүдийн эцсийн хэлэлцүүлгийг явуулна. Мөн 11 цаг 45 минутаас хуулийн төслүүдийг эцэслэн батлах санал хураалт явуулахыг зарлаж байна. Төсвийн байнгын хорооны гишүүд ирцдээ бүртгүүлж ороорой.

ЗАВСАРЛАГА.

**Т.Аюурсайхан:** Чуулганы нэгдсэн хуралдааныг үргэлжлүүлье. **Дараагийн асуудалд орно. Нэмэгдсэн өртгийн албан татвараас чөлөөлөх тухай хуулийн төслийн эцсийн хэлэлцүүлгийг явуулна**. Эцсийн хэлэлцүүлгээ бэлдсэн талаарх Төсвийн байнгын хорооны танилцуулгыг өгөөрэй. Төслийг эцсийн хэлэлцүүлэгт бэлтгэсэн талаарх Төсвийн байнгын хорооны танилцуулгыг Улсын Их Хурлын гишүүн Салдангийн Одонтуяа танилцуулна. За индэрт урьж байна. Улсын Их Хурлын дэд дарга Одонтуяа.

**С.Одонтуяа:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 4 дүгээр сарын 16-ны өдөр Улсын Их Хуралд өргөн мэдүүлсэн Нэмэгдсэн өртгийн албан татвараас чөлөөлөх тухай хуулийн төслийн анхны хэлэлцүүлгийг Улсын Их Хурлын чуулганы 2021 оны 4 дүгээр сарын 23-ны өдрийн нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төсвийн байнгын хороо 2021 оны 4 дүгээр сарын 23-ны өдрийн хуралдаанаараа хуулийн төслийн эцсийн хэлэлцүүлгийг хийлээ. Байнгын хороо Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.2.3-т заасны дагуу Байнгын хорооны хуралдаанд оролцсон гишүүдийн 2/3 доошгүй нь нэгдсэн хуралдааны анхны хэлэлцүүлгээр санал хурааж дэмжигдсэн хуулийн хэрэгжих хугацааг 2025 оны 1 дүгээр сарын 1-ний өдөр хүртэл гэж өөрчлөх саналыг дахин хураалгаж, төслийн 3 дугаар зүйлийн 2022 оны гэснийг хэвээр үлдээх санал гаргасныг хуралдаанд оролцсон гишүүдийн олонх дэмжсэн болно.

 Нэмэгдсэн өртгийн албан татвараас чөлөөлөх тухай хуулийн төслийн талаарх зарчмын зөрүүтэй саналын томьёолол эцсийн хэлэлцүүлэгт бэлтгэсэн тухай танилцуулгыг та бүхэнд тараасан болно.

Улсын Их Хурлын эрхэм гишүүд ээ, Нэмэгдсэн өртгийн албан татвараас чөлөөлөх тухай хуулийн төслийг эцсийн хэлэлцүүлэгт бэлтгэсэн тухай Төсвийн байнгын хорооны танилцуулгыг хэлэлцэн шийдвэрлэж өгнө үү.

**Т.Аюурсайхан**: Ажлын хэсгээ танилцуулъя Загджавын Мэндсайхан Хүнс, хөдөө аж ахуй, хөнгөн үйлдвэрийн сайд, Цэндгомбын Болорчулуун мөн яамны Бодлого, төлөвлөлтийн газрын дарга, Үнэнбат, Цолмонжаргал, Амгалан нар цахимаар оролцож байна. Байнгын хорооны танилцуулгатай холбогдуулан асуулт асуух Улсын Их Хурлын гишүүн байвал нэрээ өгье. За тасаллаа. Цахимаар нэр авчраарай. Хаянгаагийн Болорчулуун гишүүнд микрофон.

**Х.Болорчулуун**: За баярлалаа. Хөдөө аж ахуйн техник тоног төхөөрөмж, өр, бордоо грепцид, хөдөө аж ахуйн бүтээгдэхүүн, материал ер нь 10 гаран жил 2008 оноос хойш нөат-ын болон гаалийн татварын хөнгөлөлттэй явж ирсэн. Харин харамсалтай нь өнгөрсөн жил энэ хуулиа үргэлжлүүлэн баталж чадахгүй байсаар өнөөдрийг хүрлээ. Тиймээс хөдөө аж ахуйн зориулалтаар орж ирэх гэж байгаа техник, тоног төхөөрөмжүүд хил дээр гацаад гааль дээр гацсан ийм байдалтай байна. Ер нь үүний улмаас хөдөө аж ахуйн тариалалтад нөлөөлж болзошгүй байгаа. Яагаад гэвэл хөдөө аж ахуй бол өөрөө маш бас бага ашиг дээр явдаг. Үндсэндээ алдагдалтай ихэвчлэн ажиллах гээд байдаг. Төрөөс аль ч улс оронд дэмжлэг үзүүлэхгүй бол болдоггүй салбар л даа. Манайх байтугай хөдөө аж ахуйн тааламжтай орон өөрсдөө хөдөө аж ахуйгаа хүнсний зүйл, стратегийн бүтээгдэхүүний хувьд бол дэмжиж явдаг юм. Тэгээд одоо энэ 1 жилээр гэдэг чинь 4 сар, дөнгөж хагас жил зургаахан сарын хугацаатай энийг сунгаад яах юм бэ. Түрүүнд гишүүдийн саналаар 5 жилийн хугацаатай сунгая гэсэн санал гаргасан юм байна. Тэгэхээр миний хувьд бол тэр 5 жилийн хугацаатай сунгах саналыг дэмжиж байна. Гишүүд кноподоо хүрэхгүй байхыг бас хүсье ээ гэдгээ хэлье ээ. Баярлалаа.

**Т.Аюурсайхан:** За одоо Улсын Их Хурлын гишүүн Содномын Чинзориг асуулт асууна.

**С.Чинзориг**: Даргаа би нэгмөсөн 3 минутаа авчихъя. Тэгэхээр энэ хуулийн төслийг бол дэмжиж байгаа юм. Цаг хугацааны хувьд бол жаахан оройтож байгаа. Хаврын тариалалт эхлэх болчихсон, нэлээн хугацаа тулчихсан ийм ажил байгаа дэмжиж байна. Цаашдаа бид Мэндсайхан сайд газар тариалангийн салбарт шинэчлэл хийх, нөгөө талаас ер нь газар тариалан гэхгүй мал аж ахуй, газар тариалан, хөдөө аж ахуйн салбарт бодлогын шинэчлэлт, өөрчлөлт хийх асуудлыг бид нэлээн цаг хугацаа алдалгүй хиймээр байгаа юм.

Газар тариалантай холбоотой асуудал дээр чинь бид нар жилийн жилд л энэ нөат-тай холбоотой ийм нэг түүх ярьдаг. Тэгээд нэг л аргаар л ингээд цагийг нь тулгаад л аа татвараас чөлөөлөх, нөат-аас чөлөөлөх асуудал яваад л байдаг л даа. Тэгээд энэ хэр үр дүнтэй байгаад байдаг юм бэ гэдэг гишүүдтэй би санал бол нэг байгаа юм. Хэдий тийм ч энэ дээр бид цаашдын анхаармаар байгаа юм. Ядаж л энэ манайх шиг жилийн 4 улиралтай оронд тэд байгалийн хүчин зүйлээс яаж газар тариаланг хараат бусаар, бас хөгжүүлэх, үйлдвэрлэлийг нь дэмжих бодлого байх уу гэдэг асуудлыг нэлээн сайн бас ярьж нэг талд нь бас шийдвэр гаргамаар юм шиг байгаа юм.

Хоёр дахь асуудал нь хавар болохлоор л манайх чинь ерөөсөө хүнсний ногоо, нарийн ногоо ингээд ховордоод ирдэг. Энэ нь юутай холбоотой гэхээр ерөөсөө хадгалах савтай, агуулахтайгаа холбоотой юм шиг байгаа юм. Улсын хэмжээгээр энэ нэг зоорины хүртээмж хангамжийг нэмэгдүүлэх, нарийн ногооны тариалалтыг нэмэгдүүлэх, хүлэмжийн одоо аж ахуйг дэмжих чиглэлээр нэлээн тийм бодлогын эрс өөрчлөлт хиймээр байгаа юм. За энэнтэй холбоотойгоор бас нэг ярих зайлшгүй асуудал бол мал аж ахуйн бодлогоо өөрчилмөөр байна. Ялангуяа сүүлийн 3 жил дараалан зөвхөн Өвөрхангай аймагт гэхэд л гантай, зудтай малчид маш хүнд нөхцөлд өвөлжиж, хаваржиж байна шүү дээ. Тэгээд л уламжлалт аргаараа малчдыг, отрын малчдыг хөөж туухгүй байгаач гэдэг ийм нэг л юм яриад байдаг.

 Тийм учраас энэ газар тариалангийн салбарыг хөгжлийг ярихын зэрэгцээгээр мал аж ахуйн шаардлагатай байгаа малын тэжээлийн тариалалтыг яаж нэмэгдүүлэх юм бэ? Бид энэ орон нутаг болгонд малын тэжээлийн ургамал тариалалтыг нэмэгдүүлэх дэмжихгүй бол энэ мал аж ахуйн салбар чинь хөгжихөд маш хүнд болчихлоо Мэндсайхан сайдаа. Энэ дээр бас та бүхэн нэлээн анхаарч бодлогын өөрчлөлт, шинэчлэл хийгээч. За ер нь яах вэ, Засгийн газраас нь газар тариаланг дэмжихтэй холбоотойгоор бид нөат-ын болоод гаалийн татварын хөнгөлөлт үзүүлж байна. Энэний үр дүн хэр байдаг юм бэ? Бүтээгдэхүүн үйлдвэрлэсний яаж нэмэгддэг юм? Ялангуяа иргэдэд очиж байгаа бүтээгдэхүүн, үнийн өсөлт тогтвортой байх тэр нөхцөл боломжийг нь хангах гэж бид нар ийм арга хэмжээ авч байгаа. Энэ маань хэр одоо үр дүнтэй байдаг юм, хэр хяналт тавьдаг юм.Би мэдэж байна. Оны эцсээр бид чинь бас зайлшгүй өргөн хэрэгцээний бараа бүтээгдэхүүний хангамжийн хүртээмжийг нэмэгдүүлье гээд л хүнсний гол зарим нэр төрлийн бүтээгдэхүүнийг бас гааль татвараас чөлөөлсөн шүү дээ. Цагаан будаа, элсэн сахар гээд тэгээд хөдөө орон нутагт явж байхад чинь энэ өргөн хэрэглээний барааны чинь үнэ тогтвортой биш байна аа. Байнга өснө нэмэгдэж.../минут дуусав/

**Т.Аюурсайхан:** Улсын Их Хурлын гишүүн Цэвэгдоржийн Туваан асуулт асууна. За үүний дараагаар санал хураалт явуулна шүү, гишүүдээ. Бэлдээрэй.

**Ц.Туваан:** Байнгын хорооны хуралдаан дээр энэ хугацаа сунгах асуудал бас дэмжигдээгүй гэж сонслоо. Тэгээд энэ асуудлыг дэмжчихвэл яасан юм бэ? Түрүүн бас анхны хэлэлцүүлэг дээр гишүүд маань бас энэ Батжаргал гишүүнийхээр 2025 он хүргэе гэсэн санал байнгын хорооны саналаар дэмжигдээгүй саналыг бас дэмжихгүй ээ гээд ингээд 2025 он хүртэл байхаар босгоод ирсэн. Тэгэхээр гишүүд маань энэ дээр бас дахиад энэ байдал дээрээ энэ одоо байр суурин дээрээ саналаа өгнө байх гэж ингэж бодож байна. За бас энэ чинь цаанаа учиртай юм аа.

Нэгдүгээрт эдийн засаг ямар байгаа билээ, бүгд мэдэж байгаа.

Хоёрдугаарт энэ валютын ханш өссөнтэй холбогдуулаад гадаадаас орж ирэх тоног төхөөрөмжүүд үнэ нь өөрөө өсчхөөд байгаа юм. За дээрээс нь зарим нэлээн олон орнуудад импортолж байгаа орнууд дээр энэ тоног төхөөрөмжийн үнэ, хор бордоо грефцит энэ үнэнүүд нь өөрөө өсчхөөд байгаа юм. Тэгэхээр энэ өссөн үнэ дээр дахиад гааль, нөат төлөөд явахаар эргээд хэрэглэгчид дээр очих нөгөө хөдөө аж ахуйн гаралтай түүхий эд, бүтээгдэхүүний үнэ маань өсөх гээд байгаа юм. Тэгэхээр ковидийн хүнд нөхцөлд хүнсний бүтээгдэхүүн иргэдийн маань хүнсний хангамжтай холбоотой асуудал хүндрэх гээд байгаа учраас энэ асуудлыг дэмжиж өгөөч ээ гэж ингэж яриад байгаа юм. Тэгэхээр манай гишүүд бас хугацааг уртхан бодлого уртхан явах тал дээр саналаа өгөхийг уриалж байна. Баярлалаа за.

**Т.Аюурсайхан:** Гишүүд асуулт асууж хариулт авч дууслаа. За байнгын хорооноос гаргасан зарчмын зөрүүтэй нэг санал байгаа. За одоо санал хураалт явуулна. Гишүүддээ төхөөрөмжийнхөө бэлэн байдлыг хангаарай. За санал хураалтаа шууд явуулна. За төхөөрөмжийнхөө бэлэн байдлыг хангаарай санал хураалтаа явуулахаа зарласан байгаа. Үүний дараагаар бас 2 хуулийг эцэслэн батлах санал хураалт байгаа. За төхөөрөмжийн бэлэн байдлыг шалгая санал санал хураалт явуулъя. За үүний дараагаар зарчмын зөрүүтэй саналынхаа санал хураалтыг явуулна.

Нэмэгдсэн өртгийн албан татвараас чөлөөлөх тухай хуулийн төслийн талаарх зарчмын зөрүүтэй саналын томьёолол.

 Нэг.Төслийн гуравдугаар зүйлд тусгагдсан. Хууль хэрэгжих хугацааг 2022 оны 1 дүгээр сарын 1-нийг хүртэл гэснийг хэвээр үлдээх санал гаргасан. Төсвийн байнгын хороо. Санал хураалт. Санал хураалтад 64 гишүүн оролцож 35.9 хувийн саналаар зарчмын зөрүүтэй санал дэмжсэнгүй ээ. За ингээд Жигжидийн Батжаргал гишүүний гаргасан саналын томьёоллоор хэрэгжих хугацаа дэмжигдэж байна. Зарчмын зөрүүтэй саналын томьёоллоор санал хурааж дууслаа. Нэмэгдсэн өртгийн албан татвараас чөлөөлөх тухай хуулийн төслийг эцэслэн батлах бэлтгэл хангуулахаар Төсвийн байнгын хороонд шилжүүлж байна.

**За дараагийн асуудалдаа орно. Гаалийн албан татварыг хөнгөлөх тухай хуулийн төслийн эцсийн хэлэлцүүлгийг явуулна.** Төслийг эцсийн хэлэлцүүлэгт бэлтгэсэн талаарх Төсвийн байнгын хорооны танилцуулгыг Улсын Их Хурлын дэд дарга Салдангийн Одонтуяа танилцуулна. Таныг индэрт урьж байна.

**С.Одонтуяа:** Улсын Их Хурлын дарга, эрхэм гишүүд ээ,

Монгол Улсын Засгийн газраас 2021 оны 4 дүгээр сарын 16-ны өдөр Улсын Их Хуралд өргөн мэдүүлсэн Гаалийн албан татварыг хөнгөлөх тухай хуулийн төслийн анхны хэлэлцүүлгийг Улсын Их Хурлын чуулганы 2021 оны 4 дүгээр сарын 23-ны өдрийн нэгдсэн хуралдаанаар хэлэлцэж, эцсийн хэлэлцүүлэгт бэлтгүүлэхээр Төсвийн байнгын хороонд шилжүүлсэн билээ.

Төсвийн байнгын хороо 2021 оны 4 дүгээр сарын 23-ны өдрийн хуралдаанаараа хуулийн төслийн эцсийн хэлэлцүүлгийг хийлээ. Байнгын хороо Монгол Улсын Их Хурлын чуулганы хуралдааны дэгийн тухай хуулийн 42 дугаар зүйлийн 42.1.1 дэх заалтад заасны дагуу нэгдсэн хуралдааны анхны хэлэлцүүлгээр олонхын дэмжлэг авсан саналуудыг төсөлд нэмж тусган эцсийн хувилбарын төслийг бэлтгэн хуралдаанаараа хэлэлцсэн болно. Гаалийн албан татварыг хөнгөлөх тухай хуулийн төслийн эцсийн хувилбарын төсөл болон эцсийн хэлэлцүүлэгт бэлтгэсэн тухай танилцуулгыг та бүхэнд тараасан.

Улсын Их Хурлын эрхэм гишүүд ээ, Гаалийн албан татварыг хөнгөлөх тухай хуулийн төслийг эцсийн хэлэлцүүлэгт бэлтгэсэн тухай Төсвийн байнгын хорооны танилцуулгыг хэлэлцэн хуулийн төслийг эцэслэн баталж өгнө үү.

Анхаарал тавьсанд баярлалаа.

**Т.Аюурсайхан:** За баярлалаа. Ажлын хэсгийн бүрэлдэхүүн хэвээрээ байгаа. Түрүүчийн асуудалтай холбогдуулсан. Байнгын хорооны танилцуулгатай холбогдуулан асуулт асуух Улсын Их Хурлын гишүүн байвал нэрээ өгье. За нэрээ тасаллаа, Цахимаар нэр өгөөрэй. Танхимаас Цэвэгдоржийн Туваан гишүүн асуулт асууя.

**Ц.Туваан:** Саяын тэр хугацаа уртаараа батлагдаж байна. Энэ бол зөв өө. Энэ гааль чинь яасан юм бэ? Гаалийн татвар чинь адилхан биш юм уу? Байнгын хорооноос энэ ажлын хэсгээс ч гэсэн энэ гааль, нөат чинь ингээд хосоороо явж байгаа юм уу. Эс үгүй бол хугацаа нь ямар байгаа юм бэ? Энэ дээр нэг тийм ойлголт өгмөөр байна. Саланги явж байгаа юм уу?

**Т.Аюурсайхан:** Төсвийн байнгын хорооны дарга Чимэдийн Хүрэлбаатар хариулъя.

**Ч.Хүрэлбаатар:** Туваан гишүүний асуултад хариулъя. Хоёр тусдаа хууль хэлэлцэж байгаа юм. Нэмүү өртгийн албан татвар дээр анх Төсвийн байнгын хороон дээр 2022 оныг 2025 он болгодог санал унасан. Тэгээд гаалийн тухай хууль явахад санал гараагүй юм. Тэгэхээр одоо бол бидэнд Нэмүү өртгийн албан татварыг нь 2025 оны 1 сарын 1 хүртэл сунгачихсан. Хөнгөлж, чөлөөлөхөөр. Гаалийн татвар нь нэг жилээр ингээд ийм 2 зөрүүтэй болчхож байгаа юм. Тэгэхээр үүнийг бол Засгийн газар төсвийн хүрээний мэдэгдлийг өргөн мэдүүлэх үедээ юм уу, намар 2022 оны төсвийг оруулж ирэхдээ нэг болгоод оруулаад ирэх байх гэж бодож байгаа.

**Т.Аюурсайхан**: За Улсын Их Хурлын гишүүн Норовын Алтанхуяг асуулт асууна.

**Н.Алтанхуяг**: За би асуулт ч биш юм аа, санал хэлчихье гэж бодлоо. Энэ Мэндсайхан сайд хөдөө аж ахуйн салбарынхаа бодлого дээр их тийм зөв тогтолцоо, зөв арга механизмтай урт хугацаанд үйлчлэхүйц ийм бодлого гаргамаар байна. Би тэр түрүүн ярьж байсан Нямаагийн Энхболд гишүүн. Энэ хөдөө аж ахуйг хөгжүүлнэ гэдэг дээр ингээд ажиглаад хүмүүстэй яриад явж байхад бол энэ экспортыг их сайн дэмжих ёстой юм байна лээ. Бид нар тэр экспортыг дэмжих хөтөлбөр гээд явуулж байхад маш олон тодорхой жишээ бол экспортыг урамшуулах юм байна лээ. Одоо манайхан би түрүүн хэлсэн шүү дээ. Есөн төрлийн пестицид үү чинь тайван 300 гаруй үзсэн. Тэгэхээр бид нар эндээ нэг их хяналт шалгалт гэж дэмий юм хийж цаг алдаж байхаар гадагшаа экспортолсон доллар тутмаас нь 50 хувийг нь Бразил бол бараг наян хувийг нь өгчихдөг л байсан юм байна лээ л дээ. Анхны хувьд тэгэхээр 50 хувийг нь буцаагаад өгчихдөг ийм тодорхой би санал хэлж байна шүү. Та нар нэг иймэрхүү экспортыг урамшуулдаг гэхээр долоо, найман хуудас, арваад хуудастай хууль орж ирээд балраад байдаг юм. Зүгээр л би ганц механизм хэлж байна, 50 хувийг нь буцаагаад өгчихдөг байх юм бол манайх маш их эрчимтэй ажиллана. Аж ахуйн нэгжүүд, иргэд бүгдээрээ за би экспортод юмаа гаргах юм байна 1 доллар гадагшаа гаргаад олоод ирэхэд 50 цент нь минийх болох юм байна гэсэн. Үгүй тэгээд харьцангуй хэлж байна шүү. Иймэрхүү маягийн бодитой урамшууллуудыг хэрэгжүүлэх тал дээр анхаарч ажиллаач. Тэр Улаанбаатарыг тойруулаад. Бид нарын үед эхэлсэн эрчимжсэн аж ахуй маань бас ямархуу болж байгаа юм бол доо. Тэрнийг бас анхаараарай өөр зүйлгүй ээ. Баярлалаа за.

**Т.Аюурсайхан:** Улсын Их Хурлын гишүүн Жадамбын Бат-Эрдэнэ асуулт асууна.

**Ж.Бат-Эрдэнэ:** Би асууя түрүүний асуулт байсан. Гаалийн албан татварыг бас хойш нь хугацааг нь сунгах юм уу гэсэн асуудал байсан юм аа. Тэгээд энийг болбол сая Хүрэлбаатар дарга хэлчих шиг боллоо. Ер нь л Засгийн газар оруулаад ирэх боломж бололцоотой. Ер нь бол хойшлуулах нь зүйтэй шүү. Бид хөдөө аж ахуйгаа ерөнхийдөө бол дэмжээд л байна. За тэгээд хөнгөлөөд байна гэж яриад байгаа. Энэ хөнгөлөлт маань бол үндсэндээ үр дүнгээ хэдийгээр өгч байгаа авч яг үндсэн салбараа бол хөл дээр нь босгож чадахгүй байгаа шүү дээ. Шулуухан хэлэхэд Монгол Улсын хөдөө аж ахуй бол энэ хөгжингүй орноо хөдөө аж ахуйтай харьцуулахад хүн нэгдлээ шахуу байж байгаа шүү дээ. Тэгэхээр бид нар хөл дээр нь босон бостол нь энэ дэмжлэг бол зайлшгүй байх ёстой хөл дээрээ боссон аж ахуйг болбол бид нар янз бүрийн лоббинд ороод ч юм уу ингээд нэг янз янзын хөнгөлөлт гээд байх шаардлагагүй цаадуул чинь өөрсдөө бол ингээд бизнесийнхээ шугамаар үйл ажиллагаагаа хийгээд аваад ингээд явчихна аа хөл дээрээ босож чадахгүй байгаа энэ хөдөө аж ахуй гэх мэтчилэн энэ салбарууд дээрээ бид нар зайлшгүй дэмжлэг үзүүлэх ёстой дэмжлэг буюу төрийн бодлого, за ноу-хау техник технологи, бүх л гааль ба болон бусад татварын дэмжлэгүүдийг гэх мэтчилэн ийм дэмжлдэг үзүүлж байж бид нар хөл дээр нь босгох ёстой юм аа.

Хөдөө аж ахуйн салбар бол олон улсын хэмжээнд ер нь хөгжингүй орнуудын хүрээнд хүртэл энэ ажиллах хүчнээсээ авхуулаад тодорхой хэмжээний дэмжлэгтэй явж байдаг ийм салбар шүү дээ. Өнөөдөр бид нар ковидын энэ хүнд нөхцөл дээр л одоо хөдөө аж ахуй дээрээ гол анхаарлаа хандуулаад уначихлаа эд нар гээд байгаа болохоос биш энэ чинь ер нь бол унах гээд яваад байгаа салбар. Тийм болохоор энэ дэмжлэг, энэ өнөөдрийн орж ирж байгаа гаалийн болон татварын энэ дэмжлэгийн энэ хоёр хууль дээр болбол бид нар хоёуланд дээр нь дэмжиж байгаа. Хөдөө аж ахуйн сайдад нэг зүйлийг бас яг үнэнээр хэлэхэд болбол тэр жижиг дунд үйлдвэрлэлийг дэмжих ерөнхийд нь том бодлогоор орж ирсэн ажлын хэсэг байгуулагдсан. Тэрний ажлын хэсгийг нь нэг жоохон жоохон түлхээд яваадхаач гэж хэлж байна аа. Түрүүн тэр Даваасүрэн гишүүн хэлсэн шүү дээ. Үнэхээр хөдөө аж ахуйн салбар дээр тодорхой хэмжээний бодит ажлуудыг та нар оруулж ирээч. Тэр ажлын хэсэг дээр гарах саналууд ямар замаар салбаруудыг яаж дэмжээд өнөөдөр бид нарт үр дүнгээ өгөх юм бэ. Хэдий хэмжээний санхүүжилт хэрэгтэй юм, ямар бодлого хэрэгтэй юм. Улсын их хурлаар юу.../минут дуусав/.

**Т.Аюурсайхан:** Жадамбын Бат-Эрдэнэ гишүүн нэг миунт нэмээд өгье.

**Ж.Бат-Эрдэнэ:** Түрүүний Даваасүрэн гишүүний хэлсэнтэй бол би бүр санал нэг байгаа юм. Бодит саналуудаа оруулж ирээч ээ. Саяын миний хийсэн ажлын хэсэг ажиллаж байгаа. Танай яаман дээр энэ ажлын хэсгээс чинь тодорхой зүйлүүд гараад ирнэ. Ямар салбар дээр тэр хөдөө аж ахуй, мал аж ахуйн бүх салбарууд дээр ямар дэмжлэгүүд үзүүлэх ёстой юм бэ, тодорхой. За тэгээд Улсын Их Хурлаар ямар хуулиудыг оруулж, ямар хугацаанд энэ тодорхой хэмжээний дэмжлэгүүдийг үзүүлээд бид нар хөдөө аж ахуйгаа, өөрөөр хэлбэл хүнсний ийм том хангамж, хөнгөн үйлдвэрийнхээ хангамжийг бид нар дээш нь татах боломж бололцоо байх юм бэ гэдгийг том бодлогоор бол оруулж ирээч ээ гэж би хэлье ээ. За баярлалаа.

**Т.Аюурсайхан:** За Улсын Их Хурлын гишүүн Болдын Жавхлан асуулт асууна.

**Б.Жавхлан:** За гишүүддээ өдрийн мэнд хүргэе. Саяын тэр нөат дээр хугацааг нь хойшлуулдаг асуудал дээр гишүүд маань их сайн нөат-ын тухай хууль, гаалийн тухай хуулийг уншиж танилцсан байх гэж ингэж найдаж байна. Одоо тэр хугацааг нь нөат-ын хугацааг ингээд сунгачихаж байгаа чинь үндсэндээ импортлогч, компаниудынхаа хувьд уг нь ингээд нэг гааль ороод ирэхэд нь тэнд нөат төлчихдөг за дотооддоо борлуулахдаа өмнө нь гаалийн нөат төлснийгөө хасаад зөрүүнээс нь нөат төлдөг ийм систем шүү дээ. Одоо ингээд гаалийнх нь. Нөат-ыг нь чөлөөлчихөөр. Зөвхөн борлуулалт дээр бүх ачаалал нь оччихно. Энийг сайн ойлгосон байх гэж бодож байна. Уг нь болбол гааль дээрээ нэг хэсгийг нь төлөөд за дараа нь борлуулалт дээрээ төлөхөөрөө энэ чинь арай бага дүн нь төлөөд уг нь арай ингээд ачаалал багатай явдаг байхгүй юу. Тэр системийг нь ингээд өөрчлөөд хаячхаж байгаа юм. Тэрнээс биш нийт төлдөг нөат-ын чинь дүнд бол өөрчлөлт орохгүй шүү дээ. Ийм л юм байгаа юм. Тэгээд нэг дэмжиж байгаа юм шиг гэж ойлгоод л нөат-ыг нь чөлөөлөөд л. Ингээд л бүгдийг нь тэглээд өгчхөж байгаа юм шиг л ойлгоод байх шиг байна. Энэ тийм биш шүү. Ер нь бол буруу тал руугаа ингээд явчхаж байгаа юм. За ер нь бол ингээд сүүлийн жилүүдэд энэ хөнгөлөлт, чөлөөлөлт хөдөө аж ахуйн салбар дээр болбол харамгүй өгсөн. Төсвийн бодлогоор болбол зөндөө л дэмжиж ирсэн байгаа. Харамсалтай нь энэ төсвийн хөнгөлөлт, чөлөөлөлт нэг төгрөг болгоны хариуд уг нь энэ салбар дээр бүтээмж нь нэмэгдэж байх ёстой. Гэтэл тийм дорвитой өөрчлөлт ерөөсөө гарч ирсэнгүй. Тэгэхээр энэ салбарын бодлогодоо байна асуудал нь төсвийн бодлого дээр биш. Төсвийн бодлогоор бол бүхий л сувгаар нь ингээд дэмжээд явж байгаа. Энэ жил ч гэсэн бас дэмжлээ. Энэ ковидтой холбоотой.../минут дуусав./

 **Т.Аюурсайхан:** Энэ импортоор оруулж байгаа болон дотоодод борлуулсан хөдөө аж ахуйн зориулалттай шинэ трактор, комбайн, машин механизм, усалгаа, хүлэмжийн тоног төхөөрөмж, ойн болон шувууны аж ахуйн техник, тоног төхөөрөмж, бордоо, ургамал хамгааллын бодисыг нэмэгдсэн өртгийн албан татвараас чөлөөлөх, гаалийн албан татварыг хөнгөлөх тухай хуулиудыг одоо хэлэлцэж байна. За эдгээр тоног төхөөрөмжийн нэмэгдсэн өртгийн албан татвараас чөлөөлөх тухай хуулийн хэрэгжилтийн хугацааг 2025 оны 1 дүгээр сарын 1-ний өдөр хүртэл дагаж мөрдөхөөр Улсын Их Хурлын гишүүдээ олонх дэмжсэн. За энэ бол анхны хэлэлцүүлэг, эцсийн хэлэлцүүлэг дээр бол нэлээн саналын зөрүүтэйгээр Улсын Их Хурлын гишүүд дэмжсэн сая хэд хэдэн гишүүд бас асууж байна. Гаалийн албан татварыг хөнгөлөх асуудлаа уялдуулах чиглэлээр саналаа хэлж байна. За энэ дээр болбол бас Төсвийн байнгын хорооны дарга ч хэлж байна. Төсөв өргөн барих үеэр хуулийн үйлчлэлийг нийцүүлж болно оо гэдэг асуудлыг хэлж байна. Тэгээд энэ дээр нийцүүлэхдээ эргээд энэ нэг их саналын зөрүүтэйгээр Улсын Их Хурлын гишүүд 2025 оны 1 дүгээр сарын 1 хүртэл нэмэгдсэн өртгийн албан татвараас чөлөөлөхийг дэмжиж байхад эргүүлээд гаальтайгаа нийцүүлнэ гээд буцаагаад энэ хугацааг нь 2021 он болгодог ч юм уу. Ийм байдлаар бас асуудалд хандахгүй байх дээр анхаарах ёстой юм байна шүү Мэндсайхан сайд аа. Харин эсрэгээр нь гаалийн албан татварын хөнгөлөх хугацааг нөат-ыг чөлөөлөхтэй бас нийцүүлэх тал дээр их олон гишүүд саналаа гаргалаа.

За гишүүд асуулт асууж хариулт авч дууслаа энэ зөвхөн Байнгын хорооны санал дүгнэлттэй холбогдуулж асуудаг шүү гишүүдээ. Зөвхөн хэрвээ хариулах юм болбол Төсвийн байнгын хорооны дарга л хариулна. Өөр Байнгын хорооны дарга хариулахгүй шүү. Та асуулт асуух юм уу. За Хаянгаагийн Болорчулуун гишүүн асуулт асууна. За үүний дараагаар гишүүдийн асуулт асуух дуусаж байна.

**Х.Болорчулуун:** За хөдөө аж ахуйгаа дэмжиж, бас импортын техник тоног төхөөрөмж, хөдөө аж ахуйн тоног төхөөрөмжийг бусад хэрэгслийг нөат-ын албан татвараас чөлөөлсөн явдалд баярлалаа. Гааль нь мөн адилхан байх ёстой л доо. Сая бас зарим гишүүд хэлж байна. Гааль дээр нь ингээд төлөхгүй бол дараа нь эцсийн бүтээгдэхүүн худалдаа дээр нөлөөлнө гэж. Үгүй шүү дээ. Хөдөө аж ахуйн бүтээгдэхүүн, будаа, гурил бүгд нөатгүй шүү дээ. Тэгэхээр гааль дээрээ нөатгүй байх ёстой байхгүй юу.

Хоёрдугаарт болбол ер нь хөдөө аж ахуй дэлхийн улс орнуудад хөдөө аж ахуй явуулах боломжтой, эрсдэлтэй, боломжгүй гэж 3 ангилдаг юм. Манайх эрсдэлтэйд нь ордог юм. Энэ өнгөрсөн жил гэхэд 1 тонн улаан буудай гэхэд 660 мянгаар авсан. Тариаланчдаа талх, гурилынхаа үнийг тогтвортой байлгах үүднээс төрийн бодлогоор. Энэ бол яамны гэхээсээ төрийн бодлогоор. Гэтэл дутагдсан будаагаа бид 900 төгрөгөөр гаднаас авч байна шүү дээ. 900 төгрөгөөр 1 тонныг нь өөрийнхөө дотоодын яг тариаланчдадаа бол яг үнэн дээр бол ингэж дарж байгаа юм шүү гэдгийг бас хэлж байгаа юм. Гэтэл Оросын Холбооны Улсын тариаланчид яадаг гэхээр тэнд хямд шатахуун, хямд техник, хямд үр бордоо ашигладаг. Цаг агаар бороо орох нь бол манайхаас хамаагүй илүү ургац 2 дахин илүү. Тэгэхээр манайх маш хүнд нөхцөлд хөдөө аж ахуй эрхэлж байгаа. Гэхдээ манайх битгий хэл хөдөө аж ахуй эрхлэх боломжгүй газрууд хүртэл хөдөө аж ахуйгаа хүнсний зүйлээ гаднын хараат болгохгүйн тулд төрийн бодлогоор дэмждэг юм. Бид ч гэсэн цаашдаа бас энэ үргэлжлүүлж дэмжиж хууль хоёрын хооронд ганц жилээр, хагас жилээр гаргаад яах юм бэ. Хууль бол 5 жил,10 жилээр гарч байх ёстой байхгүй юу. Тэгж байж бодлого явагдана. Бас урт хугацаагаар ингэж гааль, нөат-ыг чөлөөлөх дээр бас гишүүдийг дэмжсэн явдалд баярласнаа Байнгын хорооны даргын хувьд бол дахин илэрхийлье. Баярлалаа.

**Т.Аюурсайхан**: Гишүүд асуулт асууж хариулт авч дууслаа. Гаалийн албан татварыг хөнгөлөх тухай хуулийн төслийг эцэслэн батлах бэлтгэл хангуулахаар Төсвийн байнгын хороонд шилжүүлж байна. За Нэмэгдсэн өртгийн албан татвараас чөлөөлөх тухай хуулийн төсөл болон Гаалийн албан татварыг хөнгөлөх тухай хуулийн төслийг эцэслэн батлах санал хураалт явуулна. Байнгын хороо эцэслэн батлах хуулийн төслийн хувилбаруудыг бэлтгэн гишүүдэд тараасан байна. За Монгол Улсын Их Хурлын чуулганы хуралдааны дэгийн тухай хуулийн 44.2-т Нэгдсэн хуралдаанд хуулийн төслийг эцэслэн батлах санал хураалт явуулах бөгөөд Улсын Их Хурлын нийт гишүүний олонх дэмжсэн бол хууль эцэслэн баталсанд тооцно гэж заасан.

Нэмэгдсэн өртгийн албан татвараас чөлөөлөх тухай хуулийн төслийг эцэслэн баталъя гэсэн томьёоллоор санал хураалт явуулъя. Санал хураалт. За ирцэд байгаа гишүүд энэ цахим дээр ирцэд байгаа гишүүдээс санал нь эсрэг дарагдсан байна. За техникийнхэн тоног төхөөрөмжийнхөө бэлэн байдлыг хангая. За сая дэмжиж хэлсэн нэлээн хэдэн гишүүдийн санал бас эсрэг дарагдсан байна. Тийм учраас хуралдаан даргалагчийн хувьд горимын санал гаргаж байна. За санал хураалтыг цуцлах санал хураалт явуулна. За хэд хэдэн гишүүдийнх гацаж байгаа юм байна. За сая дэмжиж саналаа хэлсэн гишүүдийн эсрэг орсон байна гэж мэдээлэл ирүүлсэн байна. За хэд хэдэн гишүүдээс мэдээлэл ирүүлсэн учраас санал хураалтыг цуцалъя гэсэн горимын санал гаргаж байна. За дэмжье гэсэн томьёоллоор санал хураалт явуулъя. За горимын саналыг 67 гишүүнээс 40 гишүүн дэмжиж 59.7 хувийн саналаар санал хураалт цуцлагдлаа.

За хуулийн төслийг Нэмэгдсэн өртгийн албан татвараас чөлөөлөх тухай хуулийн төслийг эцэслэн баталъя гэсэн томьёоллоор санал хураалт явуулъя. Санал хураалт. Санал хураалтад 67 гишүүн оролцож 39 гишүүн дэмжиж 58.2 хувийн саналаар хууль эцэслэн батлагдлаа.

За одоо Гаалийн албан татварыг хөнгөлөх тухай хуулийн төслийг эцэслэн баталъя гэсэн томьёоллоор санал хураалт явуулъя. Санал хураалт. Санал хураалтад 67 гишүүн оролцож 40 гишүүн дэмжиж 59.7 хувийн саналаар хууль эцэслэн батлагдлаа.

Баталсан хуулийн эцсийн найруулгыг сонсгоё. Нэмэгдсэн өртгийн албан татвараас чөлөөлөх тухай хуулийн эцсийн найруулга дээр саналтай гишүүн байна уу? За алга байна. Эцсийн найруулгыг сонссонд тооцлоо. Гаалийн албан татварыг хөнгөлөх тухай хуулийн эцсийн найруулга дээр саналтай гишүүн байна уу? За алга байна. Эцсийн найруулгыг сонссонд тооцлоо. За ингээд ажлын хэсэгт баярлалаа гишүүддээ баярлалаа. Өнөөдрийн нэгдсэн хуралдаанаар хэлэлцэх асуудал дууссан тул хуралдаан өндөрлөснийг мэдэгдье. За одоо шууд Улсын Их Хурлын даргын дэргэдэх зөвлөл хуралдана. Төрийн ордонд байгаа даргын зөвлөлийн гишүүд биечлэн за бусад гишүүд цахимаар хуралдаандаа оролцоно.

**Дууны бичлэгээс буулгасан:**

ХУРАЛДААНЫ ТЭМДЭГЛЭЛ

ХӨТЛӨХ АЛБАНЫ

ШИНЖЭЭЧ Э.СУВД-ЭРДЭНЭ